Pusing papan di Batu Gajah

Sarapan pagi di Kampar tidak istimewa seperti menikmati Lai Chee Kang.Awal pagi kami sudah bersedia untuk meneruskan perjalanan ke utara.Di luar kawasan sekolah kami terserempak dengan budak Cina menjual mee goreng dan kuah apam di simpang jalan.Mee goreng kami bungkus. Kemudian kami singgah untuk beli teh di kedai tolak pakcik India di tepi pekan Kampar.Pagi ini kami merancang hendak ke Batu Gajah.Kami hendak singgah dan melawat rumah kakak aku Khamsiah Rais yang tinggal dengan suaminya di Batu Gajah.Suami kakak aku seorang pegawai tentera.Di luar pekan Kampar sebuah jip lama berhenti. Pemandu abang Cina.“Ipoh?” Abang Cina bertanya.“Batu Gajah.” Aku menjawab sambil memanjat masuk ke bahagian belakang jip.Lee Keong duduk di sebelah pemandu.“Batu Gajah kena berhenti di simpang Gopeng. Gua drop lu orang sana.”Abang Cina menerangkan arah jalan. Tentang arah jalan ini aku tidak arif.Semua jalan yang aku lalui adalah jalan-jalan yang baru pertama kali aku teroka.Apa yang aku diberitahu kami wajib sampai ke Batu Gajah dahulu sebelum ke Ipoh.Simpang menyimpang ini aku tidak tahu.“Ikut wa dulu. Masuk lombong. Nanti keluar Gopeng boleh henti.” Abang Cina menerangkan.Lombong? Lombong apa? Aku hanya bertanya dalam kepala aku sendiri.Rasa takut sampai kerana jip ini bergerak menyimpang masuk ke jalan kecil berpasir.Jip melintas kawasan belukar. Kemudian kami lalui jalan tanah berpasir di tepi bekas lombong.Mata aku terbuka luas. Ini kali pertama aku nampak kolam dan tasik bekas lombong yang besar dan amat luas.Kemudian abang Cina berhenti di sebuah rumah kayu. Dua lelaki Cina muncul. Mereka bertiga berbincang. Aku hanya memerhati. Lee Keong mungkin faham.Kemudian kami bergerak keluar kembali ke jalan besar.Hati aku merasa lega bila nampak ada kereta lain lalu-lalang. Abang Cina memberhentikan jip. Pada hemat aku ini pastilah simpang Gopeng.“Sana jalan ke Batu Gajah. Arah pusing.” Abang Cina memberi penerangan.“Thank you.” Aku berbahasa Inggeris.Terima kasih yang jujur kerana tadi hati kecil aku curiga dengan niat abang Cina ini.Dalam masa yang sama aku tak faham kenapa perlu berpusing lagi.Di tepi jalan kami menunggu kereta arah ke Batu Gajah.“Tadi tu lombong apa? Dua orang tu sapa?” Aku bertanya pada Lee Keong.“Kau takut ke tadi? Dia tu bos. Dua orang tu pekerja dia. Jaga enjin dalam rumah tu. Aku pun takut juga bila jip masuk jalan pasir. Bila dengar mereka bercakap. Baru hati senang.”Lee Keong menjawab.Baru aku sedar bahawa Lee Keong juga merasa curiga bila jip mengelencong masuk ke jalan pasir.Hari makin panas. Agak lama menunggu. Aku merasa lapar. Air sejuk dalam balang aku hampir habis.Sebuah kereta kecil berhenti.“Woit. Sekaut. Nak camping di mana tengah-tengah panas ni? Nak ke mana? Pakcik Melayu bersuara.“Batu Gajah.” Pantas aku menjawab.Dalam kereta kami di soal siasat.Pertama kali aku ditanya bagaimana aku kenal Lee Keong.Lalu aku bersurah tentang sekolah kami di Kuala Klawang.“Bagus lah budak Cina kawan budak Melayu. Kau orang cari apa di Batu Gajah?”Dari saku baju aku keluarkan alamat rumah sewa kakak aku. Aku bacakan alamat.“Alamat ni belum masuk pekan lagi. Rumah sapa di sini?” Pakcik bertanya.“Kakak…dia sewa rumah kat situ.” Aku menjawab ringkas.Kami diberhentikan di tepi jalan. Aku tidak tahu di mana kami berada.Mata aku mencari orang untuk bertanya.Dari jauh aku nampak pakcik berjalan ke arah kami.Bersenjatakan alamat rumah aku berhadapan dengan pakcik.“Tak jauh dari sini, sebelah kiri jalan ke depan nanti nampak rumah kampung. Rumah Melayu, rumah tiang tinggi. Pokok kelapa tepi rumah, kalau sesat kau tanya lagi di sana.”Pakcik memberi penerangan yang agak jelas.Kami menapak dalam keadaan letih dan panas.Aku nampak rumah seperti yang digambarkan oleh pakcik tadi.Aku terperanjat kerana rumah papan ini semacam sama bentuknya dengan rumah Wan Timah aku di Kampung Chenor.Bertiang tinggi, beratap zink.“Makcik, abang, pakcik, tuan rumah.”Semua aku panggil. Aku melaung dua kali di tepi tangga.“Ooo saya. Ada apa?” Pintu depan terbuka.Muncul makcik di tepi pintu.“Khamsiah Rais ada duduk di sini ke? Saya adik dia dari Jelebu. Dari kampung.”Aku memberi penjelasan.“Oooo dari Negeri Sembilan. Alaaaa dia tak duduk sini lagi. Dulu menyewa rumah di belakang, Dah pindah ke Ipoh.” Jawapan makcik yang mengecewakan hati aku.Aku memandang Lee Keong untuk mencari jawapan apa yang wajib dilakukan.“Ipoh di mana?” Lee Keong bersuara.“Makcik ada alamat kakak saya di Ipoh?” Aku meminta.“Alamat takde. Kem askar renjer di Tambun. Kau cari di sana.”Aku mengangguk kepala bila mendengar jawapan makcik ini.Sebenarnya hati aku gelabah.Ipoh daripada apa yang aku difahamkan sebuah bandar besar.Berganda lebih besar daripada bandar Seremban.“Naik la dulu.” Makcik mempelawa kami.Aku menoleh kepada Lee Keong. Belum sempat Lee Keong memberi jawapan aku bersuara.“Tak pa laaa. Terima kasih. Kami gerak dulu ke Ipoh.”“Di Ipoh nanti kau tanyalah polis mana kem renjer. Tambun arah ke Tanjung Rambutan. Kau nak ke Ipoh ni ikut jalan pusing.”Sekali lagi aku dengar jalan pusing. Jalan berpusing ke mana aku tak tahu.Kami kembali ke jalan besar.Batu Gajah bukan pekan besar tapi ada perhentian kereta api. Kami tidak susah mencari jalan arah ke Ipoh.Sebelum mencuba nasib di tepi jalan kami berhenti membeli roti inti kelapa di sebuah kedai runcit India.Ini makan tengah hari kami bersulamkan air sejuk.Sebuah kereta pakcik Cina berhenti.“Ipoh… Ipoh.” Aku bersuara.Kami masuk ke dalam kereta berwarna hitam.Aku duduk di belakang.Kemudian Lee Keong bercakap dalam bahasa Cina.Pasti menerangkan siapa kami, budak Melayu dengan budak Cina hitch hiking ke Ipoh.Mata aku terbuka bila aku nampak papan tanda: “Pusing”.Baru aku sedar Pusing ini nama tempat.Jalan Pusing ini bermakna jalan menghala ke Ipoh.Kemudian aku nampak papan tanda Kampung Baru Papan.Aku tersenyum kerana di Batu Gajah ada nama Kampung Papan, ada nama Kampung Pusing.Aku bertanya dalam hati papan apa yang berpusing hingga kampung mendapat nama ini.Senyuman aku belum tamat aku nampak papan tanda Mengelembu.Aku usik bahu Lee Keong dan tunjukkan papan tanda di tepi jalan.“Tengok… Mengelembu.”Aku mentertawakan nama kampung ini. Aku ketawa.Lee Keong tak nampak apa yang lucu.“Sini… kacang baik oooi.”Pakcik Cina memberi penerangan yang aku tak faham apa maksudnya.Pakcik Cina berhentikan kami dalam bandar yang kami tak tahu hujung pangkal.Dalam kepala aku hanya ada satu ingatan, mencari mata-mata untuk bertanya.Kami menapak dalam pekan Ipoh.Tak ada arah tujuan. Mencari-cari dengan harapan terserempak dengan abang mata-mata.Selalu aku dengar: “Mata-mata ini susah kita nak ditemui bila kita perlukan dia. Tapi bila kita tak perlukan mata-mata akan muncul tanpa dicari. Bila nak mencuri ada saja mata-mata sampai.”Baru aku faham makna ayat ini.Apakah perlu aku mencuri agar mata-mata akan muncul.Nasib aku baik. Aku tak perlu mencuri.Dua mata-mata tercegat berdiri di hadapan kedai jam tangan.“Bang. Boleh tolong, nak tahu jalan. Macam mana nak pegi ke kem askar renjer di Tambun?”Aku bertanya.“Kau orang pengakap dari mana?” Abang mata-mata bertanya.“Bukan pengakap, kami hitch hiking dari Negeri Sembilan. Nak pegi kem askar di Tambun.”Aku memberi penjelasan.“Kena ambil bas merah arah ke Tanjung Rambutan.. Minta turun depan kem. Driber tahu, kau jalan ke depan belok kiri. Sampai Jalan Yang Kalsom, tunggu bas merah di situ. Dekat pokok kat sana.” Abang mata-mata beri arahan.Kami mengikut arahan abang mata-mata. Kami jumpa Jalan Yang Kalsom. Kami jumpa pokok kayu di tepi perhentian bas. Bas Merah ialah bas Kinta.Kami menunggu bas yang menghala ke Tanjung Rambutan.Bila sampai kami masuk aku merasa selesa kerana penumpang tak ramai.Ketika konduktor datang menjual tiket. Aku minta tolong agar kami diberhentikan di Kem Askar Renjer Tambun.Bas bergerak meninggalkan bandar. Kemudian bas ke kawasan perumahan.Wow. Mata aku terbuka. Belum pernah aku ternampak kawasan seperti ini.Ini kawasan perumahan orang kaya-kaya.Banglo dua tingkat di kelilingi taman bunga. Aku belum pernah melihat kawasan lumayan seperti ini. Satu demi satu rumah banglo kami lintasi.Loceng bas berbunyi. Ada penumpang nak turun.“Tiger Lane. Tiger Lane. Sapa nak turun Tiger Lane?” Suara dari konduktor.Tiga orang murid sekolah turun, baju putih dan seluar putih turun.Mata aku tak melepaskan nikmat memerhati rumah-rumah orang kaya ini.Ada rumah banglo di pagari oleh pokok teh.Rumah ada pokok durian. Tapi bukan macam durian belakang rumah aku. Ini durian hiasan.Indah. Cantik dan lumayan.Loceng bas berbunyi.“Canning Garden. Sapa nak turun sini?”Suara konduktor ketika memberi laluan kepada seorang Achi dan Minah Melayu.Aku menyangka tak mungkin Achi dan minah ini tinggal di kawasan mewah ini.Kalau rumah mereka besar mengapa mereka naik bas.Aku terfikir mungkin mereka ini pembantu rumah, tukang masak atau babu.Mereka bekerja untuk tuan empunya banglo.“Kem renjer.” Suara konduktor.Lee Keong dan aku bangun.“Terima kasih bang.”“Sekaut, nak jadi askar ke?” Abang konduktor membuat lawak.Di tangga bas kami semua ketawa.Hari makin petang. Kami menapak ke pintu kem. Ada pengawal bersenjata.“Nak jumpa Yusof Hassan. pegawai renjer.” Aku bercakap dengan penuh sopan kepada pengawal.“Numbo pegawai tahu? Alamat tau?” Pengawal minta maklumat.“Tak tahu. Warrant Officer Yusof Hassan.” Aku mengulangi.Pengawal keluar dari bilik kawalan dan membawa kami masuk ke satu bangunan lagi.Pengawal meninggalkan kami berhadapan dengan seorang lagi pegawai muda yang berpakaian lengkap.Aku memberitahu pegawai muda ini niat aku masuk ke kem.“Oooo kamu adik dia ke?”“Tidak. Kakak saya kahwin dengan dia.”“Duduk dulu…rehat dulu… minum teh petang dulu.”Pegawai muda ini cukup ramah.Aku dan Lee Keong hanya tersenyum gembira kerana tempat yang nak kami tuju sudah ditemui.Pegawai Muda membuka buku mencari sesuatu. Kemudian dia membawa kami ke satu lagi bangunan.“Ini kelab pegawai…siang kosong nanti malam ramai…alamat Warrant Officer Yusoff dah jumpa. Kita minum teh dulu, lepas minum kita bergerak. Naik jip. Pernah naik jip?” Pegawai muda bertanya.“Ada. Pernah.” Aku menjawab.Aku teringat dengan abang pegawai di Kem Kuala Kubu Bharu dan jip di jalan lombong.Selesai minum teh kami naik jip dan terus dihantar ke rumah kakak aku.Anak buah aku, Norita dan Hazlan masih kanak-kanak.Mereka akan gembira bila kami sampai.Abang ipar aku tidak ada di rumah, bertugas.Aku juga gembira kerana sampai ke tempat yang dituju.Sesudah makan malam kami menapak berjalan ke luar untuk melihat malam.Lalu kami sampai kembali ke bangunan di tepi pintu masuk.Aku nak menjenguk di tepi pintu pejabat pegawai muda.Aku menyimpan niat hendak berkenal mesra.“Ha. Pengakap dua orang sudah sampai.” Matanya memandang kaki kami berdua.“Isham dan Lee… maaf malam ni kamu tak boleh masuk.” Ayat yang memeranjatkan aku.“Siang tadi ok… kamu berdua pakai kasut. Sekarang kamu berdua pakai selipar. Undang-undang kelab askar tidak dibenarkan sesiapa masuk kalau memakai selipar.”Aku mendengar dengan jelas. Ini satu perkara baru yang wajib aku ketahui.“Tak pa bang… nak cakap terima kasih sekali lagi.” Kami bersalaman.Aku merasa agak kecewa.Dalam dewan makan askar kami sudah makan.Dalam kem askar kami sudah tidur.Kini aku terlepas peluang hendak mengalami apa yang ada dalam kelab askar ini.Kami menapak pulang. Pulau Pinang semakin dekat.


Stadium nasional dijadikan PPV mega tingkatkan program vaksinasi

Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata beberapa pusat pemberian vaksin (PPV) mega bakal dibuka bagi meningkatkan kadar vaksinasi dalam negara.Beliau berkata PPV di Stadium Nasional Bukit Jalil adalah yang paling besar telah dibuka hari ini, ia dijangka dapat menjalankan pemberian 5,000 suntikan vaksin sehari.“PICK terus meperkasakan pembukaan PPV mega. Bukit Jalil akan beroperasi dengan suntikan 5,000 suntikan sehari dan kita akan tingkatkan kapasiti maksimum 10,000 suntikan sehari apabila kita melihat proses suntikan berjalan lancar dan patuhi SOP,” katanya dalam sidang media hari ini.Dalam pada itu, PPV di UiTM Shah Alam, yang turut dibuka hari ini untuk penduduk Selangor menyasarkan operasi vaksinasi sebanyak 3,000 suntikan sehari.Khairy turut berkata 17 PPV awam baru memulakan operasi di Sabah, Sarawak, Terengganu dan Labuan hari ini.Beliau berkata Malaysia menjangka 10% populasi akan melengkapkan vaksin pada pertengahan Julai depan jika angka suntikan yang diberikan bermula bulan ini dapat kekal konsisten di antara 200,000 dan 300,000 setiap hari.Khairy turut berkata nisbah ketika ini adalah setiap 100 suntikan yang diberikan, 30 daripadanya merupakan dos kedua vaksin.Beliau berkata bagi mencapai 10% populasi divaksinasi – sejumlah 3.2 juta individu perlu menerima vaksin – untuk itu, 10.7 juta dos perlu diberikan berdasarkan jumlah tersebut.“Berdasarkan unjuran dan pertimbangan terhadap bekalan vaksin dan kapasiti PPV, kami unjurkan kita akan dapat sempurnakan sasaran dua suntikan lengkap itu pada pertengahan Julai.“Kkita menyasarkan lapan juta dos dapat diberikan pada Jun dan capai 10.7 juta pada pertengahan Julai.“Ini akan melibatkan usaha menggerakkan kapasiti harian kita agar 10% populasi dalam negara menerima vaksin lengkap pada pertengahan Julai,” katanya.


Hanya 40% belia Melayu keluar undi jika PRU15 diadakan sekarang, kata kajian

Kajian sebuah badan tinjauan bebas mendapati hanya 40% belia Melayu di Malaysia memilih untuk keluar mengundi sekiranya Pilihan Raya Umum ke-15 (PRU15) diadakan dalam masa terdekat.Menurut Merdeka Center, ini merupakan nilai peratusan yang rendah memandangkan golongan belia merangkumi kira-kira 58% daripada pengundi secara keseluruhan.Kajian yang dijalankan oleh Merdeka Center bersama badan bukan kerajaan (NGO) Sisters In Islam itu dibuat dalam tempoh dari 30 Oktober 2021 hingga 25 Januari 2022.Seramai 1,216 responden dalam lingkugan umur antara 15 hingga 25 tahun yang terdiri daripada kaum Melayu dan beragama Islam terlibat dalam sesi temubual secara bersemuka di seluruh negara termasuk Sabah dan Sarawak.Mengikut data demografi Jabatan Perangkaan tahun 2022, seramai 12.2 juta orang berumur 18 hingga 40 tahun layak mengundi dengan 5.8 juta pemilih baru yang didaftarkan secara automatik selepas pengenalan Undi18.Statistik tersebut meliputi semua kaum, jantina dan agama pengundi muda.Kajian itu juga mendapati hanya 33% golongan muda Melayu minat berpolitik dan kepercayaan terhadap pentadbiran kerajaan berada pada kadar 69%.Dalam pada itu, kajian itu mendapati mereka hilang minat terhadap cabaran dan isu politik dalam negara dengan 52% berpandangan negara berada dalam landasan yang salah.Dalam satu sesi pembentangan dapatan kajian di Kuala Lumpur semalam, Pengarah Merdeka Center Ibrahim Suffian berkata peratusan tersebut menurun berbanding 66% percaya Malaysia berada dalam landasan yang betul untuk menjadi negara maju pada survei yang dilakukan pada 12 tahun yang lalu.Kajian itu juga mengandungi soalan-soalan yang mirip daripada tinjauan yang dijalankan pada tahun 2010 melibatkan kelompok responden yang sama.Dalam pada itu, Merdeka Center juga mengenalpasti kesukaran golongan belia dalam menangani isu-isu berbangkit selepas era pandemik Covid-19 terutamanya dalam aspek ekonomi dan pekerjaan.Menurut Ibrahim, kebimbangan utama golongan itu meliputi isu seperti jaminan pekerjaan dengan 48% takut akan hilang kerja dan tidak mendapat pekerjaan.Selain itu, antara kebimbangan yang turut dinyatakan adalah masalah berkaitan alam sekitar (43%), rasuah (40%), terlalu ramai pelarian dan imigran dalam negara (35%) serta kesihatan mental (30%).“Pandangan yang diutarakan oleh belia dalam tinjauan baru-baru ini disebabkan pengalaman dan cabaran yang mereka hadapi sejak beberapa tahun kebelakangan ini termasuk penyakit wabak, pergelutan ekonomi dan ketidaktentuan politik.“Ini memberi kesan kepada keyakinan golongan muda terhadap masa depan dan pandangan mereka tentang arah serta hala tuju negara,” kata Ibrahim.Tambahnya, masih ramai golongan belia Melayu yang ragu-ragu terhadap proses politik dan beranggapan ahli politik adalah bersifat “transactional” ataupun boleh dibeli.Sementara itu, penganalisis politik dari Universiti Sains Malaysia (USM) Azmil Tayeb turut memerhatikan trend yang sama dalam kalangan pelajarnya universiti yang semakin hilang kepercayaan terhadap proses berpolitik.Sebaliknya, kata Azmil, mereka mengalih cara berpolitik kepada gerak kerja sukarelawan dengan menganjurkan program dan aktiviti kemasyarakatan dengan rakyat setempat.


AS cari jalan penuhi kepentingan ekonomi Korea Selatan dengan akta inflasi

Amerika Syarikat (AS) akan cari jalan untuk memenuhi kepentingan ekonominya serta sekutu dalam melaksanakan akta inflasi baru yang pada masa ini menawarkan faedah cukai hanya untuk kenderaan elektrik yang dipasang di Amerika Utara, kata Penasihat Keselamatan Negara AS Jake Sullivan pada Isnin.
Sullivan berkata penyelesaian sedemikian akan dibentangkan pada "hari-hari dan minggu akan datang", lapor Yonhap.
"Kami telah mengadakan rundingan meluas dengan Korea mengenai Akta Pengurangan Inflasi, khususnya peruntukan berkaitan kenderaan elektrik," kata penasihat utama keselamatan negara itu dalam taklimat akhbar.
Korea Selatan bersama banyak negara pengeluar kereta Eropah, berulang kali menyatakan kebimbangan terhadap undang-undang baru AS itu yang jika dilaksanakan seperti sedia ada, akan menyebabkan pembeli kenderaan elektrik buatan asing di AS tidak menikmati manfaat cukai, yang seterusnya akan mengurangkan daya saing pengeluar kereta asing.
Sullivan berkata perbincangan dengan Korea Selatan adalah "membina," dengan rundingan dilakukan di "pelbagai peringkat."
"Dan kami yakin boleh menjalin persefahaman dengan kepentingan ekonomi kedua-dua negara akan diambil kira, yang and akan lihat direalisasikan dalam beberapa hari dan minggu akan datang," katanya pada taklimat akhbar itu.
"Ini adalah satu perundangan yang besar dan rumit. Tidak semuanya dapat diselesaikan dalam sehari, seminggu atau sebulan. Namun kami yakin akhirnya akan mencapai pendekatan jangka panjang yang melindungi kepentingan ekonomi dan keperluan pekerja dan perniagaan Amerika dan sekutu kami di Republik Korea," katanya.


Muhyiddin kuat di Pagoh walau sekali lagi berdepan pertandingan 3 penjuru

Di kawasan Parlimen Pagoh, Johor, sokongan kepada penyandangnya, Muhyiddin Yassin, dilihat semakin meningkat menjelang pilihan raya 19 November ini di mana bekas perdana menteri itu bakal mempertahankan kerusinya untuk kali kesembilan.
Pada 2018, Muhyiddin mengekalkan kerusinya dengan tiket Pakatan Harapan (PH), memenangi 55.21% undi menentang calon PAS Ahmad Nawfal Mahfodz dan Umno, Ismail Mohamed.
Tujuh kemenangannya sebelum itu adalah di bawah bendera Barisan Nasional (BN), mewakili Umno sehingga Pilihan Raya Umum ke-13 pada 2013.
Beliau kemudiannya dipecat sebagai timbalan perdana menteri pada 2016 selepas dilihat lantang mengkritik cara Najib Razak menangani skandal 1MDB.
Pada tahun yang sama, beliau menubuhkan Bersatu bersama Dr Mahathir Mohamad dan bergabung dengan PH bagi menghadapi pilihan raya umum dua tahun kemudian, bersama PKR, DAP dan Amanah.
Beliau kemudiannya meninggalkan PH pada 2020, dan mengasaskan Perikatan Nasional (PN), gabungan baru yang diwakili Muhyiddin di Pagoh kali ini.
Seorang penduduk yang memperkenalkan dirinya sebagai Jaafar berkata Muhyiddin banyak memberikan sumbangan besar kepada kawasan itu sejak bertahun lamanya.
Warga emas berusia 69 tahun itu juga berkata dia sangat berterima kasih dengan bantuan yang diterima daripada Muhyiddin secara peribadi.
“Ketika anak-anak saya hendak melanjutkan pelajaran ke Universiti Teknologi Mara (UiTM) kami tiada wang,” katanya.
"Saya pergi jumpa Muhyiddin untuk mendapatkan bantuan. Dalam masa dua jam, beliau sudah membantu anak-anak saya dengan semua keperluan untuk belajar di universiti, termasuk wang saku."
Muhyiddin, yang menjadi menteri besar Johor dari 1986 hingga 1995, menerima kecaman daripada bekas rakan-rakannya dari PH selepas keluar daripada gabungan itu, di mana beliau dituduh menubuhkan “kerajaan pintu belakang" apabila PN mengambil alih Putrajaya.
Namun, penduduk Pagoh dilihat tidak terpengaruh dengan label yang diberikan itu.
Sebahagian besar mereka menumpukan prestasinya selama berkhidmat dalam tempoh yang panjang di kawasan itu.
Bercakap kepada MalaysiaNow, Jaafar turut mengimbas kembali bagaimana Muhyiddin menubuhkan hab universiti di Pagoh yang mencipta peluang pekerjaan kepada penduduk tempatan.
“Rakan-rakan saya bekerja di sana sebagai pengawal keselamatan dan penyedia makanan, dan mereka mampu menyara keluarga,” katanya.
Sementara itu, isterinya, Kak Yah berkata, di Pagoh mereka tidak pernah berasa diabaikan sepanjang Muhyiddin mewakili mereka di Parlimen.
"Beliau tidak perlu berkempen untuk diri sendiri di Pagoh, kita boleh jaga Pagoh bagi pihaknya," katanya.
Sementara itu, Awang Junaidi yang menjadi pengundi di Pagoh sejak PRU11 berkata dia banyak mendengar komen negatif mengenai Muhyiddin dan "kerajaan pintu belakangnya", tetapi tidak pernah percaya apa yang didakwa itu.
“Setahu saya, beliau seorang yang ada kredibiliti.
"Muhyiddin sepatutnya mengetuai kerajaan. Pada Mac 2020, PN menjadi kerajaan pada masa yang tepat,” katanya.
Pada Pilihan Raya Umum ke-15 (PRU15) kali ini, Muhyiddin sekali lagi berdepan pertandingan tiga penjuru menentang di mana beliau akan berdepan calon BN dan PH.
Calon BN adalah Razali Ibrahim sementara Iskandar Shah mewakili PH.
Razali yang merupakan ahli Parlimen Muar selama tiga penggal, tewas kepada Syed Saddiq Syed Abdul Rahman pada pilihan raya umum 2018.


Cinta Jo dan Sally

Aku rasa amat tepat lagi sesuai aku mulakan surah awal ini dengan kisah-kisah cinta. Jantan cinta dengan betina dan betina cinta jantan.Kisah cinta ini semua orang tahu. Mustahil ada sesiapa yang tak pernah jatuh cinta. Perasaan disayangi dan menyayangi ini adalah keperluan hidup.Bayangkan betapa indahnya ketika bangun pagi kita tersedar bahawa ada orang yang sayang pada kita.Pagi menjadi begitu indah walau pun saban malam tidur seorang diri.Ah! Betapa sedihnya hidup ini. Makan nasi goreng kampung di Warung Mek Ngoh di Pantai Dalam seorang diri, tak ada teman yang menyayangi.Aku rasa Tok Fakir di gunung Bora Bora mahu pun Zen Master di tepi Gunung Fuji perlu kepada kasih sayang.Si tua Rumi menulis syair cinta sufi berkitab-kitab. Saadi khayal dengan bait-bait cinta yang tidak berkesudahan. Cinta dan kasih sayang inilah yang menggerakkan dunia.Cinta yang agung ialah cinta yang gagal.Aku suka berkisah. Aku kenal dengan kisah cinta ini seawal ingatan aku. Sebelum tahu membaca dan menulis aku dah kenal dengan surah cinta. Semasa aku membesar berlabun adalah anyaman hidup.Tak berborak, tak bersembang, tidak bersurah, tak berceloteh atau bercerita tentang itu dan ini maknanya kita “tidak hidup”. Setiap hari kita bersurah. Setiap hari kita bercerita.Ahli falsafah Perancis, Rene Descartes berkata: Aku berfikir maka aku wujud. Hishamuddin Rais kata: Aku berlabun maka aku wujud.“Kau tau tak?” “Kau dah dongar?” “Den dongar dari… Ayah Ulung yang cakap….. Mak Cik Bibah bagi tahu omak den.”Aku dibesarkan dengan ayat-ayat ini. Tak sudah-sudah ada saje cerita. Sambung bersambung. Tokok bertambah.Sekarang bersurah, berlabun, berceloteh atau bersembang diganti dengan “membawang”. Yang muda untuk dilihat cool menggunakan ngopi atau ngeteh. Hanya bunyi lain isinya masih sama – berlabun.Kisahnya begini, ketika itu aku baru masuk sekolah menengah, dalam tingkatan satu.Dari kelas terbawah ini kami selalu melihat abang dan kakak dalam tingkatan tinggi seperti dewa dan dewi.Mereka menjadi rujukan. Mereka menjadi ikutan. Remos rambut mereka, tali pinggang mereka, beg sekolah mereka – semua jadi ikutan. Kalau mampu nak beli basikal macam basikal mereka.Ketika ini kami semua sudah akil baligh. Dah kenal jantan betina. Tapi belum pernah kena cium atau bercumbu jauh sekali pernah tidur sebantal. Di zaman aku membesar kami tak tahu pun apa itu khalwat. Kami penganut “Islam Budaya” yang tegar. Kami Melayu bukan Arab.Cerita ini tentang seorang murid lelaki benama Jo dari tingkatan lima dikisahkan jatuh cinta dengan Salbiah seorang murid perempuan dalam tingkatan 4.Kawan-kawan panggil Salbiah dengan nama timangan Sally. Jo dan Sally sedang bercinta.Ramai murid-murid lain tahu. Cikgu juga pasti ada yang tahu.Jo ini adalah ahli sukan sekolah. Seorang pelari jarak dekat yang pantas. Pemain pasukan bola sepak sekolah.Saban tahun si Jo ini akan mendapat hadiah sukan sekolah. Sally pula “budak pekan” ertinya duduk dalam pekan Kuala Klawang.Budak pekan ini, kerana itu nama menjadi Sally dilihat ranggi pandai melawa, berfesyen dan bergetah.Ayah Sally pegawai Public Works Department (PWD) sebelum dimelayukan menjadi Jabatan Kerja Raya (JKR).Di Kuala Klawang semua orang kenal dengan Mat Din PWD. Keluarga Sally tinggal di rumah kerajaan di pinggir pekan.Sally ini ada seorang abang – aku panggil Alin yang juga pemain bola sepak yang baik saperti ayahnya.Alin mungkin sebaya dengan Jo, tapi bukan dari sekolah yang sama.Emak Sally dan Alin dikenali sebagai Cik Tijah. Berpinggang ramping, berambut rambut kerinting macam lagu “Nona Singapura” nyanyian R. Azmi.Maklumlah orang pekan. Keluarga ini bukan orang Jelebu. Mat Din PWD dihantar untuk bertugas ke Jelebu.Ada beberapa kali aku terserempak dengan keluarga empat beranak ini. Sebagai orang pekan, di waktu petang aku lihat mereka berjalan-jalan di taman bunga di sebelah padang bola sepak Kuala Klawang.Mereka aku lihat seperti keluarga yang bahagia. Untuk aku bahagia ialah rumah ada api elektrik dan ada air paip. Rumah dekat sekolah.Tak macam aku atau Jo. Mandi air perigi dan pakai lampu pelita. Saban pagi wajib berbasikal tiga batu untuk sampai ke sekolah.Beberapa kali aku juga ternampak si Jo ini bermain bola dengan Alin. Aku juga pernah ternampak Mat Din PWD menjadi pengadil bola sepak di mana Jo dan Alin dalam satu pasukan.Aku ternampak Sally dan ibunya duduk di kerusi batu di tepi padang sebagai penonton.Pada hemat aku pada petang di padang bola itu, Cik Tijah sedang memerhatikan suaminya, anaknya dan bakal menantu sedang beraksi di padang bola sepak.Sang suami menjadi pengadil, anak menjadi penjaga gol dan bakal menantu menjadi penyerang. Puluhan mata penonton sedang memerhati. Pastilah ibu ini amat berbangga. Pada aku inilah contoh keluarga bahagia.Selepas perlawanan bola sepak petang itu ada beberapa kali aku ternampak Sally mengheret basikal Jo diiringi oleh Jo di tepi padang bola sepak tak jauh dari rumah Sally.Dalam hati aku berangan-angan jika aku bercinta aku berharap kekasih aku akan sama mengheret basikal aku. Aduh! Indahnya hidup ini.Tiba-tiba satu pagi dalam kelas aku terdengar, “Kau tahu tak ayah Alin kahwin lagi?” Zul membuka berita.“Din PWD kahwin lagi satu.”Disurahkan ayah Alin berkahwin dengan seorang perempuan dari Sungai Buluh.Ini Sungai Buluh Simpang Durian, Jelebu bukan di Sungai Buluh Selangor.Aku pun tidak dapat penjelasan Din PWD kahwin anak dara atau kahwin janda.“Jauhlah Sungai Buluh tu,” aku memberi pandangan.“Alaaaa… Din PWD ada motosikal… sejam sampailah,” Zul memberi penjelasan.Zul kawan sekelas yang juga budak pekan. Zul anak pegawai pejabat daerah Jelebu.Zul jiran kepada Din PWD. Rumah Zul hanya beberapa pintu jaraknya dari rumah Sally.Waktu berjalan. Masa bergerak. Aku terus berbasikal ke sekolah. Dari tingkatan satu aku masuk ke tingkatan dua kemudian ke tingkatan tiga.Jo dan Sally sudah meninggalkan sekolah. Jo mungkin sedang mencari kerja. Pasukan bola sepak sekolah berganti baru. Zul menjadi kapten pasukan bola sepak sekolah.Pada satu pagi sebelum loceng pagi berbunyi aku dengar Zul membawa berita.“Kau tau tak… malam tadi?” Zul bercerita seolah-olah hendak membuka surah hantu dengan “suspense”. Aku memasang telinga. Aku memang suka mendengar surah terutamanya cerita hantu. Seram menakutkan “kecut telur” dalam seluar tapi seronok.“Ada apa?”“Ada apa?” “Malam tadi Jo kena tangkap?”“Mata-mata ke?”Zul ketawa. “Bukan polis … Jo di tangkap oleh Din PWD,” Zul ketawa lagi.“Jo sedang buat apa dengan Sally….dalam bilik ke?” Aku gatal ingin tahu.“Jo bukan dengan Sally, Jo dengan emak Sally.” Zul memberi kata putus. Ketawa.Kemudian memandang tepat pada muka aku. Aku yang mendengar tercengang.Emak dengan “boyfriend” anak. Kisah macam ini tak pernah aku dengar. Betul ke cerita Zul ini?“Bukan itu saja. Din PWD melaung-laungkan dan membangunkan jiran tetangga dan memberi tahu bahawa isterinya sedang bergomol dengan jantan.”“Hoi…sapa nak tengok bini aku?” “Betina sundal ini dengan budak jantan ni.” Zul mengulangi dialog Din PWD.Aku hampir tak percaya apa yang disurahkan oleh Zul. Mustahil Cik Tijah jatuh cinta dengan Jo. Apa akan terjadi pada Sally?Sehari kemudian kisah Din PWD dan Jo heboh. Kuala Klawang pekan kecil. Kisah macam ini merebak macam jerami terbakar.Pasti ada tokok tambah, dicampur rempah ratus, garam masala bersama Ajinomoto untuk menyedapkan cerita.Dari dalam bilik menjadi atas katil. Dari berbaju kini menjadi berbogel.Dikisahkan Din PWD sudah lama memerhatikan Jo yang kerap datang ke rumah untuk bertemu Sally.Dari intipan sang suami, rupa-rupanya sang isteri memasang hati pada anak muda. Maka Din PWD buat perangkap. Dia menghilang ke rumah bini muda. Sebenarnya dia menunggu Jo berbasikal datang ke rumahnya.Pada pagi ketika Zul membuka cerita di sekolah kepada aku sebenarnya Jo sudah menghilangkan diri. Entah ikut jalan mana Jo meninggalkan Jelebu.Ikut Simpang Pertang ke arah Kuala Pilah? Atau ikut pekan Kuala Klawang ke arah Seremban? Di kampung tak ada siapa yang tahu ke mana Jo menghilangkan diri.20 tahun aku berkelana apabila aku pulang dari merantau aku teringat kisah Jo dan Sally. Kuala Klawang masih Kuala Klawang.Rumah kerajaan di mana Din PWD dan Zul tinggal sudah dirobohkan. Sekolah aku, Sekolah Menengah Undang Jelebu masih lagi wujud.Kini jalan ke sekolah aku dinamakan Jalan Gurkha. Aku difahamkan Zul kawan sedarjah aku akhirnya kena “komat Jolobu” berkahwin dengan anak gadis Jelebu.Kampong Jo tidak jauh dari kampung aku. Sampai hari ini aku tak mendengar khabar berita di mana Jo menghilang.Mungkin tak ada siapa lagi di Jelebu yang ingat dengan Din PWD, dengan Sally atau dengan Cik Tijah. Ini kisah benar dari zaman lalu, hanya nama-nama yang terlibat aku tukar.Aku merakamkan kembali kisah benar ini kerana aku masih memasang niat untuk mengheret basikal bersama kekasih seperti aku ternampak Sally mengheret basikal Jo di satu masa yang lama dulu.


Selepas peringatan Agong, Mat Sabu gesa kerajaan ditukar, kemudian tarik balik

Mohamad Sabu menggesa Muhyiddin Yassin meletakkan jawatan bagi memberi laluan kepada kerajaan baru ditubuhkan, bagaimanapun presiden Amanah itu manarik balik kenyataannya tidak berapa lama selepas itu.Kenyataan itu asalnya dikeluarkan di laman Facebook rasmi Amanah, kurang sejam selepas Yang di Pertuan Agong memuji perdana menteri kerana menguruskan krisis Covid-19 dengan baik.“Kami meminta Muhyiddin Yassin meletakkan jawatan secara terhormat.“Ahli-ahli Parlimen daripada pelbagai parti akan mencari jalan terbaik untuk membentuk kerajaan dan menyelamatkan Malaysia serta rakyat,” kata bekas menteri pertahanan daripada Pakatan Harapan (PH) itu dalam satu kenyataan sebentar tadi.Tidak beberapa lama selepas itu, Amanah berkata presidennya menarik balik kenyataan tersebut.“Kenyataan rasmi parti akan dikeluarkan sebentar lagi,” tambahnya.Dalam kenyataan barunya, Mohamad yang dikenali sebagai Mat Sabu kemudian berkata, pihaknya meyakini keputusan Agong dibuat dengan penuh hemah dan kebijaksanaan dengan mengambil Kira kepentingan rakyat Malaysia seluruhnya dan kelangsungan kemakmuran negara.“Parti Amanah menjunjung kasih titah Yang di Petuan Agong dan akan menyokong segala usaha memerangi Covid-19 dan berjanji akan bersama sepenuhnya dalam usaha ini,” tambahnya.Kenyataan Mohamad  yang pertama dikeluarkan walaupun Sultan Abdullah Sultan Ahmad Shah memberi amaran hari ini agar kerajaan tidak diganggu dalam perang melawan Covid-19.Agong bertitah tiada keperluan untuk mengadakan darurat bagi membantu usaha kerajaan melawan Covid-19, mengatakan pentadbiran Muhyiddin sudah melakukan yang terbaik melawan pandemik itu.“Kendatipun begitu, Seri Paduka Baginda ingin mengingatkan ahli-ahli politik untuk memberhentikan segera segala politicking yang boleh menggangu kestabilan pemerintahan negara,” kata kenyataan dikeluarkan Istana Negara selepas Raja-Raja Melayu bersidang cadangan mengadakan darurat untuk mengelakkan pilihan raya umum mengejut.Sultan Abdullah juga mengingatkan semua ahli Parlimen bahawa Belanjawan 2021 yang akan dibentangkan pada 6 November amat penting dalam memulihkan ekonomi negara.“Justeru, peruntukan kewangan amat diperlukan oleh petugas barisan hadapan bagi melancarkan tugas dan tanggungjawab mereka,” kata kenyataan itu.


Aktif 'live' di TikTok, Sanusi pecah tradisi ahli politik turun padang

Menteri Besar Kedah Muhammad Sanusi Md Nor yang aktif berinteraksi dengan rakyat kebanyakan dipuji ramai terutamanya pengguna media sosial, menyifatkan pemimpin itu bekerja "lebih masa" hampir setiap hari ini.
Ini susulan aktiviti terkini Sanusi yang bersiaran langsung di aplikasi TikTok hampir setiap malam bersama beberapa pengguna yang menjemputnya menyertai siaran langsung tersebut.
Kebiasaannya, hos-hos itu mengundang Sanusi bersiaran langsung pada waktu lewat malam bagi membincangkan pelbagai isu dan topik terutamanya melibatkan hal ehwal semasa, politik dan kos sara hidup.
Setiap sesi siaran langsung pula bertahan sehingga hampir dua jam atau melebih pukul 1 pagi.
Malah, tontonan bagi setiap siaran langsung catat jumlah yang tinggi cecah ribuan penonton meskipun waktu sudah masuk awal pagi.
"Mantap. Dia ‘tackle’ (ambil perhatian) audiens dan penyokong awal-awal lagi," tulis pengguna TikTok, Amirul Star di salah satu sesi siaran langsung kumpulan hos dengan Sanusi.
"Budak-budak, orang tua dan muda semua dia (Sanusi) sapu habis dah," katanya.
"Sebab itu tak pelik kalau PN (Perikatan Nasional) kuat. Sebab dia orang memang turun akar umbi," komen pengguna @spicehead di Twitter.
Pada masa sama, Sanusi turut mencuri perhatian pengguna TikTok apabila beliau duduk "bersembang" di dalam rumahnya menunjukkan suasana serba serbi sederhana meskipun bergelar seorang menteri besar.
"Biasa rumah menteri tunjuk pinggan hiasan ribu-ribu. MB ni tunjuk ampai baju," komen Dzultrafik di siaran langsung Tiktok.
Tinjauan MalaysiaNow mendapati sesi siaran langsung Sanusi di TikTok turut membuka peluang beliau mendapat pujian dan kritikan secara terbuka terutamanya di ruangan komen.
Ramai pengguna yang bebas mengeluarkan komen mengkritik parti dan pentadbirannya.
Terdapat juga yang menggunakan peluang itu untuk membuat aduan dan memberi cadangan tentang beberapa isu berbangkit di Kedah.
Bagaimanapun, pemerhati politik berkata meskipun maklum balas sedemikian berlaku pada sesi siaran langsung Sanusi di TikTok, pendekatan tersebut dipercayai memberi kesan positif kepada pemimpin itu khususnya juga kepada PN.
Ketua Penyelidik O2 Research Malaysia Anis Anwar berkata tindakan Sanusi berinteraksi di aplikasi tersebut perlu dilihat dari kekuatan yang dimiliki oleh platform tersebut berbanding platform media sosial yang lain.
Ini khususnya bagi rakyat Malaysia yang menjadikan TikTok sebagai pilihan utama dari pelbagai lapisan masyarakat dengan ciri-ciri yang menarik dan lebih santai.
Menurut Anis lagi, jika diteliti “algorithm” TikTok lebih mudah tular dan mendapat capaian yang lebih luas.
Dengan itu, pendekatan Sanusi dipercayai sebagai langkah strategik bagi membina popularitinya dan usaha mendekatkan diri dengan rakyat berbanding pendekatan konvensional untuk turun secara bersemuka.
"Imej yang dipamerkan oleh Sanusi melalui pemakaian kasual dan loghat Kedah adalah usaha mempamerkan diri beliau mewakili gaya hidup rakyat kebanyakan.
"Khususnya demografi masyarakat di Kedah, berbanding gaya hidup korporat di ibu negara," katanya kepada MalaysiaNow.
Bagaimanapun, Anis mengingatkan bahawa ruang santai bersiaran langsung di TikTok itu amat berbeza dengan persidangan Dewan Undangan Negeri (DUN) dan Parlimen di mana kedua-dua platform ini mempunyai imuniti tersendiri.
Berbeza di media sosial, mana-mana pihak termasuk pemimpin berisiko untuk didakwa atau disaman disebabkan ucapannya yang mencetuskan pertikaian.
Atas sebab itu, Anis menegaskan sekiranya platform itu digunakan bagi menyampaikan pandangan politik dan mengupas dasar kerajaan, beliau perlu lebih berhati-hati dalam mengeluarkan pandangannya.
"Ini berbeza dalam acara rasmi di mana teks ucapan dasar telah ada sebagai panduan dan persidangan DUN yang mana segala persiapan rapi telah dilakukan," ujarnya.


Loke mahu jumpa Azam dapatkan penjelasan pendedahan salah laku

Menteri Pengangkutan Anthony Loke akan berjumpa Ketua Pesuruhjaya Suruhanjaya Pencegahan Rasuah Malaysia (SPRM) Azam Baki bagi mendapatkan penjelasan mengenai laporan pendedahan salah laku kakitangan sebuah agensi di bawah Kementerian Pengangkutan (MOT).
“Saya tiada maklumat sebab ini laporan media, namun sebab beliau (Azam) ada sebut tentang agensi dan jabatan di bawah MOT, saya akan pohon janji temu dengan KP SPRM untuk bertemu beliau dan dapatkan laporan lanjut,” katanya kepada pemberita mengulas laporan akhbar mengenai isu itu selepas menghadiri Majlis Simpulan Kasih Malaysia Madani MOT di Putrajaya hari ini.
Sebuah akhbar hari ini melaporkan pendedahan Azam yang menyebut beberapa agensi kerajaan mengabaikan lebih 500 laporan salah laku membabitkan kakitangan mereka, walaupun SPRM telah mengesyorkan untuk mengambil tindakan, antaranya melibatkan Jabatan Pengangkutan Jalan (JPJ), Polis Diraja Malaysia (PDRM), jabatan keagamaan dan hospital.
Loke berkata pertemuan dengan Azam merupakan langkah awal sebelum sebarang tindakan diambil bagi berlaku adil terhadap mana-mana pegawai atau kakitangan yang mungkin terlibat, selain tidak menuding jari serta-merta tanpa bukti kukuh.
Langkah lain yang akan dilaksanakan antaranya ialah mendapatkan senarai nama kakitangan dan kes melibatkan mereka, katanya.
"Saya tidak akan berkompromi dengan sebarang salah laku di bawah MOT serta akan bekerjasama penuh sekiranya laporan salah laku berkenaan mempunyai bukti kukuh," katanya yang memandang serius laporan pendedahan Azam itu.


Pembongkar skandal 1MDB nasihat Najib lakukan ‘pemeriksaan kesihatan mental’

Bekas pengarah PetroSaudi International yang kemudian menjadi pembongkar maklumat dalam skandal 1MDB melancarkan serangan terhadap Najib Razak selepas bekas perdana menteri itu menuduh beliau mencuri data untuk mendapatkan wang daripada seorang usahawan yang berpangkalan di United Kingdom.“Anda masih menulis cerita bohong tentang saya, dan orang lain. Mungkin ada dua sebab anda menulisnya. Pertama, sebab anda fikir dengan berulang kali bercakap mengenainya anda dapat tukar ia menjadi kebenaran, Sebab kedua mungkin kerana anda sudah menua, ingatan anda sudah ada masalah,” tulis Xavier Justo yang memdedahkan puluhan ribu dokumen penting butiran skandal 1MDB.Dalam hantaran Facebook, Najib berkata Justo yang sakit hati dengannya mencuri data dan e-mel PetroSaudi selepas dipecat daripada syarikat itu.“Lalu seorang warga United Kingdom bernama Kamal Sidiqqi berhubung dengan Xavier Justo supaya Justo boleh jual data PetroSaudi yang dicurinya kepada Clare Brown dari Sarawak Report,” kata Najib.Najib kemudian berkata tiada satu pun dokumen dan e-mel yang didedahkan Justo menunjukkan salah laku olehnya dalam skandal 1MDB.Tetapi Justo berkata beberapa bukti di mahkamah termasuk di Switzerland, Malaysia dan Amerika Syarikat yang membuktikan Najib bersalah.Justo turut menunjukkan tangkap layar peletakan jawatan beliau pada 2011, mengatakan Najib perlu menjalani pemeriksaan kesihatan mental.“Saya harap ini sekurang-kurangnya dapat hentikan anda daripada mendakwa saya dipecat kerana anda boleh lihat yang saya sendiri meletakkan jawatan.“Bukti-bukti lain kebohongan anda ada di mahkammah jadi saya tak rasa nak dedahkannya di sini,” tambahnya.Justo mendakwa Najib bersubahat dengan warga Arab Saudi yang juga CEO PetroSaudi Tarek Obaid dan Patrick Mahony, seorang lagi pengarah syarikat tersebut, dalam memaksa beliau menyebutkan nama Siddiqi dalam pengakuannya.Obaid dan Mahony didakwa di Malaysia bersama usahawan yang kini diburu Low Taek Jho, atau Jho Low berhubung penglibatan mereka dalam penyelewengan dana dari 1MDB.Justo berkata Najib tidak menghormati keluarga Siddiqi yang masih bersedih di atas kematiannya baru-baru ini.“Beliau adalah seorang peminat Malaysia dan orang-orangnya namun perbezaan antara anda dan dia (termasuk Jho Low, Tarek Obaid dan Patrick Mahoney) adalah dia tak pernah ambil duit daripada rakyat Malaysia,” tambahnya.


Meta didenda €1.2 bilion kerana langgar undang-undang data EU

Syarikat induk Facebook Meta dikenakan denda sebanyak €1.2 bilion (AS$1.29 bilion, RM5.85 bilion) kerana melanggar undang-undang data Kesatuan Eropah (EU), lapor agensi berita Jerman (dpa) memetik pihak berkuasa perlindungan data Ireland DPC pada Isnin.
Kes ini berkaitan dengan keterlibatan Facebook dalam pengawasan massa oleh agensi perisikan Anglo-Amerika, yang didedahkan oleh pemberi maklumat AS Edward Snowden.
Firma itu telah melanggar Peraturan Perlindungan Data Am EU, menurut DPC.
DPC ialah pihak berkuasa bebas yang bertanggungjawab menegakkan hak asasi individu di EU bagi melindungi data peribadi mereka.
Tiada kenyataan dikeluarkan pemilik Meta Mark Zuckerberg setakat ini.


Mahkamah Persekutuan tetapkan 19 Jun dengar rayuan petisyen pilihan raya BN

Mahkamah Persekutuan menetapkan tarikh 19 Jun bagi mendengar rayuan Barisan Nasional (BN) mengenai dua petisyen pilihan raya yang difail untuk membatalkan keputusan Pilihan Raya Umum ke-15 (PRU15) bagi kerusi parlimen Putrajaya dan Gua Musang.
Peguam Yusfarizal Yussoff yang mewakili Naib Presiden Bersatu Radzi Jidin, ketika dihubungi Bernama mengesahkan tarikh berkenaan.
Naib Ketua Bahagian Umno Putrajaya Ahmad Faisal Abdul Karim menfailkan petisyen pilihan raya untuk membatalkan keputusan PRU15 bagi kerusi parlimen Putrajaya, manakala Mohd Azmi Mahmood, mewakili calon BN Tengku Razaleigh Hamzah menfailkan petisyen bagi kerusi Parlimen Gua Musang.
Radzi memenangi kerusi Parlimen Putrajaya dengan menewaskan penyandang empat penggal Tengku Adnan Tengku Mansor daripada Barisan Nasional dengan majoriti 2,310 dalam pertandingan enam penjuru.
Sementara itu calon PAS Azizi Abu Naim memenangi kerusi Parlimen Gua Musang pada PRU15 dan memperoleh 1,826 undi, menewaskan Tengku Razaleigh.
Dua Mahkamah Tinggi berasingan masing-masing telah membatalkan petisyen pilihan raya itu selepas membenarkan bantahan awal yang dibangkitkan Radzi dan Azizi.
Pada 10 Mac lepas Mahkamah Tinggi Kuala Lumpur membenarkan bantahan awal Radzi untuk membatalkan petisyen itu selepas memutuskan bahawa Faisal gagal membuktikan bahawa amalan rasuah dilakukan sama ada Radzi atau ejennya.
Terdahulu pada 26 Februari Mahkamah Tinggi Kota Bahru menolak petisyen Azmi selepas memutuskan petisyen itu difailkan di luar tempoh masa yang dibenarkan iaitu 28 hari seperti yang ditetapkan di bawah Akta Kesalahan Pilihan Raya 1954.
Faisal dan Azmi kemudiannya memfailkan rayuan mereka ke Mahkamah Persekutuan terhadap keputusan Mahkamah Tinggi itu.
Dalam petisyen itu Faisal memohon perintah mahkamah untuk mengisytiharkan Radzi tidak sepatutnya diisytiharkan sebagai pemenang bagi kerusi Putrajaya, dengan mendakwa wakil Perikatan Nasional itu memberi RM150 kepada pengundi sebagai dorongan untuk mereka mengundi Radzi.
Sementara itu Mohd Azmi dalam petisyennya memohon untuk mengisytiharkan keputusan pilihan raya bagi kawasan parlimen Gua Musang tidak sah, dan supaya Suruhanjaya Pilihan Raya mengadakan pilihan raya kecil bagi kerusi Parlimen itu.


KKM rangka langkah selesaikan isu sistem kesihatan

Kementerian Kesihatan (KKM) dalam proses merangka langkah-langkah bagi menyelesaikan isu berbangkit melibatkan situasi semasa sistem kesihatan negara, kata Menteri Kesihatan Dr Zaliha Mustafa.
Beliau berkata pendekatan bersasar yang dirancang melibatkan usaha menangani pelbagai isu termasuk soal kebajikan, kesihatan fizikal dan mental petugas kesihatan, penetapan gaji yang saksama serta jaminan pekerjaan.
“KKM juga akan mengadakan pertemuan dengan Kementerian Kewangan bagi membentangkan perincian mengenai keperluan untuk mendapatkan peruntukan yang lebih besar meliputi aspek infrastruktur, digitalisasi sistem dan sumber manusia,” katanya dalam catatan di Twitternya hari ini.
Katanya pertemuan berkala dengan semua pihak berkepentingan juga akan terus dilaksanakan bagi mendapatkan maklum balas terutamanya dapatan daripada kakitangan di lapangan.
“Ini termasuk bagi mengenal pasti penyelesaian jangka pendek dan panjang yang perlu diberi keutamaan dalam situasi sekarang. Sebahagian besar proses perubahan sistem kesihatan ini menuntut pendekatan merentasi agensi,” katanya.
“Semua perkara yang disebut juga merupakan sebahagian daripada pembaharuan dan keutamaan Kertas Putih Kesihatan yang akan dijadikan sebagai penanda aras kepada pelbagai reformasi sektor kesihatan pada masa akan datang,” tambahnya.


Kembali kepada asas selepas 2 tahun persekolahan era pandemik

Pakar pendidikan menggesa pelan pemulihan pendidikan negara dilaksanakan bagi menangani masalah keciciran murid setelah berdepan penutupan sekolah selama hampir dua tahun di Malaysia ekoran perintah kawalan pergerakan (PKP).Penutupan sekolah bagi membendung penularan Covid-19 telah menyebabkan pembelajaran terganggu selama lebih dua tahun, sehingga menjejaskan kemajuan akademik, terutama bagi pelajar di kawasan luar bandar dan mereka yang berasal daripada keluarga berpendapatan rendah.Sejak sekolah dibuka awal bulan Mac, ada murid-murid Tahun Satu dilaporkan masih tidak boleh membaca.Mereka tentunya akan terbeban dengan tugasan lain yang jauh lebih mencabar berbanding membaca.Ia ditambah dengan silibus sekolah rendah yang saban tahun semakin berat.Beberapa tahun kebelakangan ini, ada juga ibu bapa yang merungut mengenai tahap kesukaran silibus pembelajaran yang dikhuatiri tidak mampu digarap oleh murid sekolah rendah.Malaysia antara negara yang paling lama menutup sekolah ekoran pandemik Covid-19.Mengikut statistik kementerian pendidikan, seramai 21,316 orang atau 0.22% murid direkodkan berhenti sekolah atau tercicir pendidikan bagi tempoh Mac 2020 hingga Julai 2021.Pakar pendidikan dari Universiti Kebangsaan Malaysia, Anuar Ahmad berkata, pelan pemulihan pendidikan negara diperlukan bagi menangani masalah tersebut.“Kita kembali kepada 3M iaitu membaca, menulis dan mengira. Pastikan kemahiran ini dikuasai semua murid,” katanya kepada MalaysiaNow.“Pelan pemulihan ini wajar memberi fokus rombakan kurikulum di sekolah rendah.”Katanya, sekolah perlu memastikan semua murid yang berada di sekolah rendah menguasai beberapa kemahiran, terutamanya bahasa Melayu dan bahasa Inggeris.Katanya, isu keciciran menyebabkan pelajar di darjah satu hingga tiga tidak menguasai kemahiran 3M dan dikhuatiri akan terbawa-bawa sehingga ke sekolah menengah.Secara umumnya, pendidikan sekolah rendah terbahagi kepada tahap satu yang terdiri daripada murid tahun satu hingga tiga, dan tahap dua yang terdiri daripada murid tahun empat hingga enam.“Kalau kita tidak selesaikan isu 3M ini, pelajar berdepan dengan masalah pembelajaran dan hilang motivasi apabila naik ke kelas seterusnya.“Fokus dalam pembelajaran akan turun dan mereka akan gagal dalam pendidikan,” katanya.Kata Anuar, rombakan itu juga wajar kerana struktur kurikulum masih sama seperti zaman 70-an.Ia menyebabkan pengalaman pembelajaran menjadi bosan.“Kita belum memulakan rombakan dan masih kekal dengan bentuk lama yang kita warisi.“Kita inginkan mereka belajar dengan seronok, merasakan pelajaran yang memberi makna,” katanya.Memetik contoh negara-negara maju, Anuar berkata untuk murid-murid sekolah rendah tahap satu, anak-anak diberi peluang untuk beradaptasi dan menerima kemahiran asas sebelum memulakan pendidikan yang lebih besar.Katanya, murid-murid sekolah rendah hanya memerlukan lima subjek mata pelajaran sahaja.“Kalau kita hendak mengajar subjek seperti sains, geografi dan pengetahuan am, topik-topik ini boleh dimasukkan dalam mata pelajaran bahasa Melayu atau Inggeris.“Kita tambah elemen apabila sudah capai tahap dua namun kekalkan sahaja jumlah subjek,” katanya.


Lelaki di sebalik potret hari raya

Tidak seperti anak muda yang lain, sambutan hari raya Aidilfitri buat Amirul Danial lebih bermakna dengan tempahan dari para pelanggannya yang mahukan sentuhan seni halus pemuda itu melukis potret keluarga sempena musim perayaan ini.
Di bilik tidurnya, pemuda berusia 28 tahun itu menyusun atur pensel berwarna-warni, kertas lukisan, warna air dan bermacam lagi peralatan yang diperlukan sebelum memulakan rutin melukisnya.
Amirul menyifatkan potret sebagai lukisan yang dilukis paling hampir dan mirip dengan gambar sebenar.
Disebabkan itu, lazimnya lukisan-lukisan potret dihasilkan dengan amat teliti dan halus oleh artis serta pengkaryanya.
"Dan ketepatan sesebuah lukisan itu bergantung kepada pengkarya itu sendiri.
"Berbeza dengan lukisan secara 'sketching' yang lebih dilukis kasar dan ada juga secara halus."
Bercerita lebih lanjut, anak jati Ipoh, Perak itu berkata kebanyakan lukisan yang ditempah pada musim Aidilfitri bersifat kekeluargaan dan kebahagiaan seperti permintaan untuk melukis gambar anak-anak kecil, ibu bapa dan suami isteri.
Manakala tempoh tempahan lukisan potret untuk siap juga bergantung kepada jenis gambar, bilangan subjek dalam gambar dan faktor masa yang diberikan sepanjang proses tersebut.
Anak bongsu daripada enam beradik itu sudah mula berkarya sejak di bangku sekolah ketika berumur 14 tahun.
Katanya, semuanya bermula dengan jenaka bersama rakan-rakan sekelas dengan melukis gambar mereka secara spontan dan untuk "suka-suka".
Tanpa dia sedari, sikap itu kemudiannya bertukar menjadi rutin dan semangat untuk terus melukis.
"Mungkin salah satu faktor minat ini terus terdorong juga kerana kedua ibu bapa saya terutamanya ibu yang sangat rajin memasuki peraduan melukis potret ketika di usia mudanya."
Sehingga kini, dia memasang hasrat dan impian untuk memiliki studio miliknya sendiri selain menjadikan pelukis potret Heather Rooney sebagai inspirasi dan idola dalam perjalanan seninya.
Tersenyum melihat gambar
Ketika ditanya, apakah bentuk kenangan dan pengalaman suka duka sepanjang menjadi insan di sebalik lukisan potret keluarga, Amirul berkongsi dua kisah yang dianggap paling peribadi dalam hidupnya.
Pertamanya ketika menerima "imbuhan" tambahan daripada nilai upah yang dinyatakan daripada pelanggannya sebagai tanda terima kasih dan penghargaan kerana menyuarakan potret keluarga mereka.
Menurut Amirul, sebagai pengkarya dia merasakan ianya satu pengalaman yang mengujakan dan merasa sangat dihargai melalui hadiah yang tak pernah disangka itu.
"Itu adalah sesuatu yang sukar untuk diekspresikan kerana penghargaan itu mungkin tidak akan dapat selalu dalam hidup."
Keduanya, Amirul memberitahu dirinya menjadi emosi apabila menerima tempahan dan kemudiannya dimaklumkan bahawa dia sedang melukis ahli keluarga seseorang yang sudah meninggal dunia untuk diabadikan dalam satu potret.
Amirul sendiri yang sudah kehilangan ayah pada usia yang masih kecil boleh memahami dan merasai hakikat "peritnya" kehilangan orang yang tersayang.
"Saya rasakan ia seperti satu tanggungjawab kepada saya untuk melihat pelanggan-pelanggan saya berpuas hati melihat wajah orang tersayang mereka seperti wujud dalam suasana raya yang baru."


Muhyiddin akan kemuka SD ahli Parlimen yang sokong beliau

Pengerusi Perikatan Nasional (PN) Muhyiddin Yassin akan mengemukakan akuan bersumpah (SD) daripada ahli Parlimen esok, bagi membuktikan bahawa gabungan itu mempunyai jumlah yang mencukupi untuk membentuk Kerajaan Persekutuan.
Muhyiddin berkata dakwaan Pengerusi Barisan Nasional (BN) Ahmad Zahid Hamidi bahawa BN tidak pernah berunding dengan Gabungan Parti Sarawak (GPS) untuk memberikan persetujuan penubuhan kerajaan bersama PN, tidak menghalang PN untuk membentuk kerajaan melalui sokongan daripada ahli Parlimen.
"Kalau ada ahli Parlimen yang membuat keputusan untuk menyokong saya, itu hak ahli Parlimen bersandarkan perlembagaan negara. Perlembagaan kata seseorang yang mahu menjadi perdana menteri mestilah mendapat kepercayaan daripada majoriti ahli Parlimen iaitu (sekurang-kurangnya) 112 kerusi," katanya kepada media selepas mempengerusikan Mesyuarat Majlis Tertinggi Bersatu, di sini malam tadi.
Beliau juga menjelaskan bahawa akta anti lompat parti tidak menghalang mana-mana parti walaupun bukan daripada PN sendiri untuk menyokong beliau sebagai perdana menteri.
"Mereka tidak keluar daripada parti tetapi mereka secara individu sebagai ahli Parlimen hatta daripada Bebas sekalipun boleh menyatakan sokongan kepada saya. Itu tidak menyalahi akta anti lompat parti," katanya.
Terdahulu, Istana Negara dalam kenyataan memaklumkan Yang di-Pertuan Agong menitahkan semua ketua parti politik dan gabungan parti politik yang mendapat jumlah kerusi yang banyak pada Pilihan Raya Umum ke-15 (PRU15), memaklumkan kepada Istana Negara mengenai gabungan parti dan menamakan calon perdana menteri yang dipersetujui untuk membentuk kerajaan baharu sebelum 2 petang hari ini.
PRU15 semalam menyaksikan Pakatan Harapan (PH) memperoleh 82 kerusi Parlimen, PN (73), BN (30), GPS (22), Gabungan Rakyat Sabah (GRS) (enam), Parti Warisan (tiga) dan masing-masing satu kerusi untuk Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon Bebas yang menang.
Majoriti mudah untuk membentuk Kerajaan Persekutuan adalah 112 kerusi.


Operasi Lufthansa di seluruh dunia terjejas akibat gangguan sistem komputer

Gangguan serius terhadap sistem komputer pada Rabu telah melumpuhkan operasi syarikat penerbangan Lufthansa di seluruh dunia, menyebabkan banyak penerbangan tertangguh atau dibatalkan, lapor Agensi Anadolu.
Sistem yang terjejas itu termasuk daftar masuk dan sistem untuk menaiki pesawat. Menurut saluran televisyen (TV) Jerman RTL, dalam beberapa kes memaksa operasi dijalankan secara manual manakala saluran berita n-tv melaporkan tiada pesawat boleh beroperasi ketika ini.
Pesawat serta penumpang dilaporkan terkandas di Lapangan Terbang Frankfurt. Usaha sedang dilakukan untuk mencari penyelesaian, menurut jurucakap di Frankfurt pada Rabu.
Menurut data portal Flightradar24, banyak penerbangan telah ditangguhkan atau dibatalkan pada Rabu dan sehingga ini belum jelas punca gangguan sistem itu.
Di Frankfurt, Agensi Akhbar Jerman dpa melaporkan bahawa masalah sistem itu berpunca daripada kerja-kerja pembinaan landasan kereta api di Frankfurt.
Semua penerbangan menuju ke Lapangan Terbang Frankfurt terpaksa dilencongkan untuk mengurangkan kapasiti pesawat yang mendarat di lapangan terbang itu.
Pesawat dilencongkan ke lapangan terbang Nuremberg, Cologne dan Dusseldorf namun, operasi pelepasan masih dilakukan di Frankfurt.
Munich, hab utama lain untuk Lufthansa, masih membenarkan pesawat mendarat buat masa ini.
Semua penerbangan domestik Lufthansa di Jerman telah dibatalkan pada Rabu dan penumpang diminta menggunakan kereta api.


Khemah besar PH longlai tanpa Bersatu, PAS

Isnin lalu, Presiden Amanah Mohamad Sabu meminta semua pihak memahami pendekatan khemah besar yang dianjurkan partinya sebelum mengadakan perbincangan untuk bekerjasama menjelang Pilihan Raya Umum Ke-15 (PRU15).Kata bekas menteri pertahanan itu, idea khemah besar tidak akan melibatkan kerjasama dengan Bersatu dan PAS yang dianggap pengkhianat.Di sebalik kerasnya nada pendirian itu, ia turut menterjemahkan “kelucuan” strategi politik Mohamad yang tidak berpijak di bumi nyata.Seandainya pendirian itu sudah terkunci mati, adalah lebih baik Mohamad tidak membuang masa dengan mempromosikan idea khemah besar itu kerana ia adalah perbuatan sia-sia.Apa guna khemah besar jika hanya melibatkan kerjasama Pakatan Harapan (PH) dan parti-parti kecil seperti Pejuang, Muda dan Warisan yang semakin terkapai-kapai dalam arus politik negara.Parti-parti kecil ini hanyalah penumpang dan tidak memberi apa-apa nilai tambah kepada kekuatan PH. Ia berbeza dengan kekuatan Bersatu dan PAS yang boleh memberikan impak besar.Tanpa penglibatan Bersatu dan PAS dalam khemah besar PH, keputusan PRU15 juga sudah boleh dijangka iaitu sekadar ulangan keputusan Pilihan Raya Negeri (PRN) Melaka, Sarawak dan Johor.Maka, tidak peliklah kenapa pemimpin muda PKR, Rafizi Ramli dan Nurul Izzah Anwar tanpa berselindung menyatakan PH perlu menunggu 10 tahun atau dua PRU lagi untuk kembali berkuasa.Mereka berdua menghantar mesej tiada apa yang boleh diharapkan jika PH enggan berubah, baik dalam aspek kepemimpinan dan strategi politik.Berbalik kepada pendirian keras Mohamad yang menolak kerjasama dengan Bersatu dan PAS, ia ketara senada dengan pendirian Pengerusi DAP, Lim Guan Eng.Tidak sukar untuk memahami persamaan “sehati sejiwa” itu sewaktu Amanah dilihat terlalu bergantung hayatnya pada DAP manakala Lim sendiri belum dapat melupakan episod kehilangan kerajaan dan jawatan menteri kewangan.Luka itu tidak akan hilang sampai bila-bila dan kerana itulah Lim dan Mohamad secara konsisten menuduh Bersatu sebagai pengkhianat dan enggan bekerjasama dengannya pada PRU15.Ironinya, Lim dan Mohamad buat-buat lupa untuk menelek muka sendiri di cermin dan merenung salah silap percaturan politik mereka sepanjang 22 bulan pemerintahan PH.Dasar pro satu kaum oleh DAP dan tindak-tanduk mereka yang mengancam kedudukan agama Islam dan bangsa Melayu telah membangkitkan kemarahan orang Melayu.Bersatu sebagai parti Melayu juga tidak dapat menerima tindakan sedemikian dan itulah yang mendorong ia keluar daripada PH dan mengetuai pembentukan kerajaan Perikatan Nasional (PN) sewaktu Covid-19 mula menular di negara ini.Bayangkan jika kerajaan PH masih berkuasa sewaktu pandemik Covid-19 dan perintah kawalan pergerakan (PKP), apa yang bakal berlaku kepada rakyat dan negara ini.Kemarahan rakyat terhadap PH yang kemudiannya diburukkan dengan tekanan ekonomi dan sosial akibat Covid-19 dan PKP adalah satu resipi yang sangat sempurna untuk mencetuskan pemberontakan dan huru-hara yang merosakkan negara.Kita tidak boleh memandang rendah kemampuan Umno dan BN untuk menghasut pemikiran rakyat dan mereka terbukti berjaya menanam naratif, segalanya salah Cina DAP sepanjang 22 bulan pemerintahan PH.Bagaimanapun kita semua bernasib baik kerana sewaktu negara bergelut dengan masalah kesihatan, ekonomi dan sosial akibat Covid-19, Umno dan BN telah dijinakkan oleh Bersatu apabila parti itu menganggotai kerajaan PN.Ceritanya pasti berbeza jika Umno berada di luar kerajaan sewaktu negara mengharungi tempoh serba mencabar itu.Jadi, eloklah Mohamad dan Lim renung balik kelemahan PH, bukannya berterusan mengkambing hitamkan Bersatu sebagai satu-satunya punca kejatuhan mereka.Pandanglah ke hadapan dan ketepikan dendam peribadi demi masa depan negara dan anak cucu. Semua parti penentang Umno, BN tidak mempunyai pilihan selain menjalinkan kerjasama politik pada PRU15.Tidak kiralah atas nama khemah besar atau memorandum persefahaman (MoU), asalkan tiada pertembungan sesama sendiri di semua kerusi.Saladin Hasan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Peniaga bazar Ramadan nafi kecam PM, laungan ‘trademark’ perniagaan

Seorang peniaga air di bazar Ramadan Precint 3 Putrajaya hari ini menafikan dakwaan Ketua Penerangan Barisan Nasional (BN) Selangor Isham Jalil bahawa beliau “memaki hamun” Perdana Menteri Muhyiddin Yassin yang membuat tinjaun semalam.Faisal Zaini, yang menjual jus mangga berkata laungan tersebut hanya sekadar “trademark” beliau yang juga bekas anggota tentera.“Saya tak ada niat nak cakap dekat Tan Sri apa-apa. Saya lagi suka Tan Sri lalu depan saya sebab dah lama saya tak ucapkan salam kepada Tan Sri,” kata Faisal merujuk kepada Muhyiddin sebagai respons terhadap dakwaan beliau memaki hamun perdana menteri.“Trademark saya begitu sebab dari saya anggota (tentera) sampai (pekerja) awam, saya tetap teruskan kehidupan.”Hari ini Isham yang juga bekas pegawai khas kepada Najib Razak ketika menjadi perdana menteri, memuat naik sebuah video menunjukkan Muhyiddin melawat bazar Ramadhan Presint 3 Putrajaya kelmarin.Dalam video tersebut, kedengaran suara Faisal melaungkan “trademark” jualan untuk menarik lebih ramai pelanggan.“Padu punya, hari-hari kami menjual, hari-hari kami pulun, hujan panas kami turun, tinggai tak banyak dah, atas meja ja lagi.”Tangkap layar peniaga jus mangga Faisal Zaini yang juga bekas anggota tentera tidak berniat menghina perdana menteri dalam sebuah video tular.Namun, laungan itu disalah tafsir oleh Isham yang menganggap Faisal mengecam perdana menteri.“Keluh rakyat di bazar Ramadhan Presint 3 Putrajaya kelmarin sambil perdana menteri berlalu jalan.“Mungkin audio ini yang kerajaan dan perdana menteri perlu beri perhatian untuk dengar betul-betul apa yang sebenarnya orang itu laungkan,” katanya di laman Facebook.“Dengarlah suara dan rintihan rakyat.”Zulfazli, pembantu di gerai Faisal mengatakan tulisan Isham itu sebagai fitnah.“Yang viral di media sosial, itu semua fitnah,” katanya.“(Kami) tak tujukan kepada perdana menteri.”


Kes baru, kematian akibat Covid-19 jangkau 19,000

Malaysia merekodkan kes baru sebanyak 19,733 menjadikan kes keseluruhan Covid-19 meningkat sebanyak 1,900,467 kes.Kes harian Sarawak kekal tertinggi sebanyak 3,100 hari ini disusuli Selangor yang mencatat 2,989 kes jangkitan.Angka itu disusuli Pulau Pinang (2,474), Sabah (2,067), Johor (1,867), Kedah (1,564), Kelantan (1,471), Perak (1,319), Terengganu (904), dan Pahang (700).Hanya Labuan (7) sahaja negeri yang mencatat kes satu digit hari ini.Negara juga mencatat sebanyak 22,701 kes sembuh menjadikan jumlah keseluruhan kes sembuh meningkat kepada 1,632,631.Kes aktif dengan kebolehjangkitan pula kini berjumlah 248,673 kes.Dalam pada itu, 904 pesakit ditempatkan di unit rawatan rapi (ICU) termasuk 430 orang memerlukan bantuan alat pernafasan.Malaysia turut mencatat 361 lagi korban akibat Covid-19, menjadikan jumlah mangsa yang maut meningkat kepada 19,163.


PM Sudan dan 4 menteri ditahan

Pasukan tentera tidak dikenali mengepung kediaman Perdana Menteri Sudan Abdalla Hamdok dan beliau kini dikenakan tahanan di rumah, lapor akhbar harian Arab News.Empat menteri kabinet dan seorang wakil awam Majlis Berdaulat turut ditahan pada pagi Isnin, menurut akhbar itu memetik laporan TV Al-Hadath.Gambar yang tular di media sosial menunjukkan Menteri Perindustrian dan Perdagangan Sudan Ibrahim al-Sheikh, menteri penerangan serta penasihat media Hamdok turut ditahan.Media tempatan melaporkan penduduk memenuhi jalan-jalan di Khartoum sebagai membantah cubaan rampasan kuasa tentera itu.Perkhidmatan internet dan telefon turut mengalami gangguan.Pada Ahad, polis di Khartoum bertindak menggunakan gas pemedih mata terhadap penunjuk perasaan yang menuntut peralihan kuasa daripada tentera kepada kerajaan awam, menurut Sputnik.Penunjuk perasaan dilaporkan berkumpul berhampiran istana presiden, menghalang beberapa jalan di Khartoum.Pada Khamis, ribuan penunjuk perasaan mengadakan protes di bandar Khartoum, Omdurman, Nyala, Ed Dueim dan di tempat lain, mereka melaungkan “Hand over power, Burhan” merujuk kepada ketua Majlis Berdaulat, Jeneral Abdel Fattah al-Burhan.Tempoh majlis peralihan Sudan akan berakhir bulan depan dan selepas itu majlis tentera akan mengambil alih pentadbiran.Sudan menghadapi rampasan kuasa tentera pada April 2019 menyaksikan Presiden Omar Hassan al-Bashir, yang memerintah selama 30 tahun, digulingkan dan dipenjarakan.


Kes harian lepasi 2,100 jangkitan, 14 lagi terkorban

2,121 kes baru Covid-19 direkodkan semalam menjadikan jumlah keseluruhan sebanyak 4,969,420 kes.
Sebanyak 1,764 pesakit turut dilaporkan sembuh, menjadikan jumlah keseluruhan kes sembuh sebanyak 4,905,670.
Ketika ini, 27,141 kes aktif direkodkan di mana 25,149 atau 92.7% daripadanya menjalani kuarantin kendiri.
Tiada pesakit di pusat kuarantin sementara 1,900 (7%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 92 kes dan 58 daripadanya memerlukan bantuan alat pernafasan.
14 lagi kes kematian dicatatkan menjadikan keseluruhan korban akibat wabak itu sebanyak 36,609 orang.


Penyelengaraan data tidak sistematik, PAC tegur pengurusan MM2H

Jawatankuasa Kira-Kira Wang Negara (PAC) menegur pengurusan Program Malaysia Rumah Keduaku (MM2H) yang disifatkan tidak memuaskan dan menggesa penambahbaikan dilakukan segera bagi memastikan program itu benar-benar mencapai matlamat asalnya.Jawatankuasa itu antara lain mendapati pengurusan data dan dokumen peserta MM2H tidak diselenggarakan secara sistematik menyebabkan pemantauan terhadap aktiviti serta perbelanjaan peserta dan pemilikan aset tidak dapat disahkan.“Selain itu, tiada rekod lengkap bagi mengenal pasti keseluruhan nilai hartanah yang dimiliki kesemua peserta MM2H. Data pemilikan hartanah hanya direkodkan sekiranya pembelian hartanah melibatkan penggunaan wang simpanan tetap (FD) yang terikat dengan pensyaratan program MM2H,” demikian menurut Pengerusi PAC Wong Kah Woh dalam kenyataan semalam.Justeru, kerajaan disyorkan memperkasa peranan kementerian pelancongan, seni dan budaya (Motac) dalam mempromosi program MM2H demi mencapai matlamat asal iaitu merangsang ekonomi negara dalam subsektor pelancongan seperti pendidikan, perubatan, hartanah dan industri automobil.Langkah penambahbaikan perlu dilakukan memandangkan program MM2H mampu menyumbang kepada hasil negara dan dapat membantu mengembangkan ekonomi negara dalam pelbagai sektor, katanya.Selain itu, kementerian dalam negeri (KDN) disaran mempertingkatkan sistem aplikasi penyimpanan maklumat yang lengkap khasnya dalam aspek pemantauan bilangan peserta mengikut kategori permohonan lanjutan dan permohonan baharu, aktiviti dan perbelanjaan peserta, pemilikan aset dan isu-isu lain.“Dasar baru program MM2H haruslah bersifat mesra pelanggan dan kompetitif berbanding dengan negara-negara jiran.“Kriteria penyertaan haruslah lebih fleksibel mengikut kepelbagaian kumpulan peserta yang disasarkan. Sesi libat urus dengan kesemua pihak berkepentingan haruslah dipergiatkan sebelum dasar baharu dimuktamadkan,” katanya.Sebanyak tiga mesyuarat prosiding berhubung program MM2H diadakan iaitu pada 24 November, 1 Disember dan 2 Disember dengan memanggil lima orang saksi iaitu Ketua Audit Negara Nik Azman Nik Abdul Majid, Ketua Setiausaha Motac Noor Zari Hamat, Pengerusi Persatuan Perunding MM2H Anthony Liew Yong Huat, Timbalan Ketua Setiausaha (Dasar dan Kawalan) KDN Mohamad Fauzi Md Isa dan Ketua Pengarah Imigresen Khairul Dzaimee Daud.


Nelayan Taiwan tangkap jerung spesies prasejarah

Jerung enam insang hidung tumpul (bluntnose sixgill shark) yang jarang ditemui, spesies yang dipercayai telah berada di Bumi sebelum kewujudan dinosaur, ditangkap nelayan Taiwan dari daerah Taitung pada Ahad.
Jerung itu adalah spesies yang jarang ditemui kerana ia hidup pada kedalaman 200-1,000 meter di bawah paras laut, pembantu penyelidik di Pusat Biologi Marin Pantai Timur Institut Penyelidikan Perikanan, Wu Jui-hsien memberitahu Agensi Berita Central (CNA).
Meskipun kebanyakan spesies jerung moden telah berevolusi dan memiliki lima insang, jerung bluntnose masih mempunyai enam insang seperti nenek moyang mereka, jelas Wu.
Menurut Wu, ikan seberat 420kg itu ditangkap di Lautan Pasifik oleh bot nelayan yang berpangkalan di Taitung dan dibawa ke pelabuhan di daerah timur Taiwan, Xingang.
Hasil tangkapan berukuran kira-kira 395 sentimeter panjang itu akan dilelong pada Isnin.
Menurut Kesatuan Antarabangsa untuk Pemuliharaan Alam Semula Jadi (IUCN), jerung bluntnose disenaraikan sebagai "hampir terancam" kerana jangka hayatnya yang panjang yang menjadikanya buruan serta terdedah kepada eksploitasi.
Berdasarkan maklumat yang disiarkan di laman web Muzium Florida, jerung bluntnose hampir menyerupai fosil berusia kira-kira 200 juta tahun dahulu.


Tak salah jatuhkan Anwar seperti Muhyiddin, kata Mahathir

Tidak menjadi kesalahan sekiranya ahli-ahli Parlimen kerajaan mahu menjatuhkan Perdana Menteri Anwar Ibrahim seperti yang pernah berlaku kepada Muhyiddin Yassin, kata Dr Mahathir Mohamad.
Bekas perdana menteri itu berkata sememangnya wujud hak sedemikian dalam kalangan wakil rakyat untuk menukar kerajaan.
"Dan ianya tak langgar apa-apa undang-undang,” katanya pada sidang media di Yayasan Kepimpinan Perdana di Putrajaya hari ini.
Katanya, sesebuah kerajaan yang tidak ditadbir dengan baik boleh dijatuhkan oleh ahli-ahli parti dalam gabungan kerajaan.
Beliau berkata demikian bagi menjawab pertanyaan pemberita sama ada kerajaan campuran Pakatan Harapan (PH) dan Barisan Nasional (BN) mampu bertahan sehingga habis penggal.
Katanya, ahli-ahli parti yang sepatutnya menjayakan kerajaan itu dan memilih parti atau pemimpin baru yang lain.
Katanya, inilah yang berlaku sewaktu Muhyiddin yang juga pengerusi Perikatan Nasional (PN) menjadi perdana menteri.
"Masa tu Umno tak puas hati.
“Umno tarik sokongan dan ganti dengan pemimpin Umno," katanya.
Pada Ogos 2021, Muhyiddin mengumumkan peletakan jawatan sebagai perdana menteri selepas hilang sokongan majoriti ahli Parlimen dan cadangan kerjasama bipartisan yang dicadangkannya juga tidak mendapat sokongan Pakatan Harapan (PH).
Jawatan itu kemudiannya diisi oleh pemimpin Umno, Ismail Sabri Yaakob sehingga pembubaran Parlimen pada hujung tahun lalu.


Keputusan pengeluaran khas KWSP tidak popular tapi demi masa depan pencarum, kata PM

Kerajaan mengambil keputusan tidak popular untuk tidak lagi membenarkan pengeluaran khas Kumpulan Wang Simpanan Pekerja (KWSP) demi masa depan pencarum, kata Perdana Menteri Anwar Ibrahim.
Beliau berkata KWSP sebagai badan berkanun yang telah diamanahkan dengan tugas besar untuk memastikan kelestarian pencarum tidak keluar daripada matlamatnya.
“Sebab itu saya setuju dengan usul pengurusan apabila ada desakan politik yang begitu kuat untuk teruskan pengeluaran (khas) dan saya ambil keputusan tidak semestinya terlalu popular untuk tidak membenarkan lagi pengeluaran kerana tugas, janji, ikrar, akad orang yang mencarum itu sesuai dengan janji yang dimeterai itu untuk masa depan mereka.
“Tetapi ada keadaan darurat, masa pandemik (Covid-19), dibolehkan kerana masa itu dibolehkan dan saya antara yang keras menuntut dibolehkan (pengeluaran) kerana keadaan mendesak ketika itu dan angkanya mencecah RM145 bilion dikeluarkan dalam kapasiti desakan yang berlaku kerana darurat,” kata beliau.
Perdana Menteri berkata demikian pada majlis pelancaran Menara KWSP Kwasa Damansara di Shah Alam hari ini.
Bagaimanapun Anwar berkata keadaan ketika ini telah berubah dan lebih bebas untuk melakukan pergerakan termasuk bekerja, justeru beliau tidak mahu KWSP keluar daripada landasan dan matlamat untuk memenuhi kehendak beberapa pihak.
Beliau percaya isu pengeluaran khas KWSP juga akan dimainkan dalam Pilihan Raya Negeri (PRN) di enam negeri terlibat akan datang namun ia tidak menghalang kerajaan tegas dalam keputusannya.
“Dalam keputusan dan kebijaksanaan kita ambil yang benar dan tidak harus diheret untuk ambil keputusan yang terpaksa rela hanya untuk memenuhi selera beberapa kerat manusia.
“Untuk pertimbangan bagi yang benar-benar menghadapi kesusahan, soal membasmi kemiskinan, soal menokhtahkan kemiskinan tegar itu saya tak menolak.
“Sebab itu saya katakan kalau GLC (syarikat berkaitan kerajaan), GLIC  (syarikat pelaburan berkaitan kerajaan), KWSP dan lain termasuk Khazanah, kementerian dan jabatan dapat elak ketirisan, kita mampu membantu rakyat mendapat pembelaan,” kata beliau.
Sementara itu Anwar menyifatkan Menara KWSP Kwasa Damansara sebagai mercu tanda khidmat berintegriti dan bertanggungjawab.
“Kalau kita saksikan kawasan pembangunan baharu ini dengan kehijauan dan ada pembangunan mampan sekali gus beri gambaran kesedaran kemampanan tidak hanya kemajuan pertumbuhan pantas sebaliknya ambil kira kelestarian dan kehijauan yang memberi manfaat kepada rakyat.
“Ini juga termasuk penyelesaian masalah negara, pengurusan dan tata kelola yang baik boleh membuat kemajuan lebih pesat tetapi mesti diurus dengan pengurusan berintegriti dan hapuskan segala bentuk ketirisan dan rasuah,” katanya.


Kerajaan nafi tapis, klasifikasikan kandungan media sosial

Kerajaan tidak menjalankan tapisan atau pengklasifikasian kandungan bagi membenar atau tidak membenarkan sebarang bentuk aplikasi atau platform untuk digunakan pengguna Internet, kata Menteri Komunikasi dan Digital Fahmi Fadzil.
Beliau berkata kerajaan juga pada masa ini, tidak mengenakan apa-apa lesen kepada mana-mana penyedia platform media sosial termasuk aplikasi permesejan segera seperti WhatsApp, Wechat, MiChat dan lain-lain.
"Bagaimanapun, bagi aplikasi yang secara jelas melanggar peruntukan undang-undang seperti membuat penipuan, penyamaran dan sebagainya, tindakan sewajarnya boleh diambil termasuk menyekat aplikasi berkenaan daripada diguna pengguna di Malaysia.
"... tindakan-tindakan penguatkuasaan yang dijalankan kerajaan adalah berdasarkan aduan daripada masyarakat awam dan pihak yang terkesan berlandaskan lunas perundangan sedia ada," katanya pada sesi soal jawab di Dewan Rakyat hari ini.
Beliau menjawab soalan P. Prabakaran (PH-Batu) mengenai sama ada kerajaan berhasrat mengkaji semula kebenaran penggunaan aplikasi Telegram, Wechat, Michat dan beberapa aplikasi chat lain yang dilihat banyak pengaruh negatif untuk generasi muda.
Fahmi berkata sekiranya terdapat pihak atau individu melakukan sebarang tindak-tanduk atau memuat naik kandungan yang melanggar peruntukan undang-undang sedia ada, tindakan perundangan boleh diambil terhadap pihak dan individu berkenaan, bukan kepada platform yang menjadi medium perkongsian kandungan atau maklumat.
Menjawab soalan tambahan Prabakaran berhubung hasrat kerajaan memberi platform kepada belia luar bandar menggunakan media sosial untuk karya kreatif, Fahmi berkata kerajaan melalui Suruhanjaya Komunikasi dan Multimedia (MCMC) telah mewujudkan 911 Pusat Ekonomi Digital (PEDi) di seluruh negara.
Beliau menjangkakan jumlah PEDi akan ditambah untuk memangkin ekonomi digital dengan kerjasama penyedia platform media sosial bagi menggalakkan penyertaan anak muda dalam ekonomi digital menerusi platform itu.
"Kerajaan melihat media sosial juga memainkan peranan yang amat penting bukan hanya sebagai medium berekspresi tetapi juga ekonomi digital.
"Ramai dalam kalangan anak-anak muda sekarang melakukan jualan secara dalam talian contohnya seorang usahawan muda seperti Khairulaming yang telah merekodkan jualan Sambal Nyet itu sebanyak RM21.5 juta untuk dua tahun kebelakangan ini," katanya.
Sementara itu, Fahmi berkata kerajaan akan menilai kepentingan untuk mewujudkan jawatankuasa rentas kementerian bagi meneliti kesan penggunaan siber dan digital terhadap anak muda serta aspek keselamatan digital dari semasa ke semasa.
Beliau berkata kementerian itu telah menjalankan pelbagai program seperti kempen kesedaran menerusi agensi termasuk MCMC dan CyberSecurity Malaysia serta menjalin kerjasama dengan syarikat telekomunikasi Celcom dan Digi.
Katanya sebagai contoh, jalinan kerjasama menerusi Jelajah Anti-Scam Kebangsaan yang dilancarkan Sabtu lepas bertujuan meningkatkan kesedaran di khalayak umum tentang kepentingan berwaspada sewaktu menggunakan media sosial.
Beliau menjawab soalan tambahan Mumtaz Md Nawi (PN-Tumpat) yang bertanya adakah kerajaan merancang mewujudkan jawatankuasa rentas kementerian bagi meneliti kesan penggunaan siber dan digital terhadap anak muda.


Pembangkang mahu perincian lanjut sebelum sertai ‘mesyuarat keluarga’ Ismail

Pembangkang meminta Perdana Menteri Ismail Sabri Yaakob menjelaskan terma Jawatankuasa Khas Pengurusan Pandemik terlebih dulu yang diumumkan pada Khamis sebelum membuat keputusan untuk memberikan kerjasama.Timbalan Pengerusi Pejuang Marzuki Yahya berkata perkara itu penting bagi menilai apakah sumbangan dan peranan yang boleh dimainkan parti-parti pembangkang.“Kita nak tengok dulu isi kandungan penubuhan Jawatankuasa Khas Pengurusan Pandemik seperti yang dinyatakan Ismail. Apa isi kandungannya?, Apa peranan kita? Kerjasama itu macam mana? Dan lain-lainnya,” kata bekas ahli Dewan Negara itu kepada MalaysiaNow.“Selepas itu barulah kita buat ketetapan untuk menyokong, bersetuju atau tidak.”Ismail pada Khamis mengumumkan wakil pembangkang akan terlibat dalam Jawatankuasa Khas Pengurusan Pandemik.Katanya, perkara itu diputuskan selepas persetujuan sebulat suara dicapai dalam Sidang Khas Pengurusan Pandemik: Covid-19 berkenaan yang kini ditukar nama kepada Jawatankuasa Khas Pengurusan Pandemik.Menurut Marzuki, hal itu bagi mengelak perkara sama berlaku seperti penubuhan Majlis Pemulihan Negara (MPN) yang didakwanya tidak mengikut syor Pengerusi Pejuang Dr Mahathir Mohamad.“Sebab itu kita nak tahu apa pelan Ismail dan bagaimana gerak kerja yang akan dimainkan pembangkang,” katanya.Pada 12 Jun Mahathir mencadangkan penubuhan MPN mirip Majlis Gerakan Nasional (Mageran) yang ditubuhkan selepas tragedi berdarah 13 Mei 1969.Beliau berkata, tugas MPN adalah untuk mengurangkan peningkatan kes baharu Covid-19 sehingga mencapai imuniti kelompok di negara ini.Pada 16 Julai kerajaan Perikatan Nasional (PN) pimpinan Muhyiddin menubuhkan MPN bagi memantau pelaksanaan Pelan Pemulihan Negara (PPN).MPN pada ketika itu dipengerusikan Muhyiddin.Bagaimanapun Mahathir mengkritik MPN kerana mendakwa majlis itu dipolitikkan apabila melantik Muhyiddin sebagai pengerusi.Pengarah Komunikasi Amanah Khalid Samad pula bersetuju dengan penubuhan jawatankuasa tersebut yang akan melibatkan pembangkang.Beliau yang juga ahli Parlimen Shah Alam menyifatkan, penubuhan itu mampu menangani masalah Covid-19 denngan lebih baik.“Cuma kami harap Ismail boleh perincikan apa peranan yang kami akan mainkan,” katanya kepada MalaysiaNow.Ketua Pemuda Warisan Azis Jamman berkata, partinya tidak mempunyai sebarang masalah untuk duduk berbincang dengan kerajaan dalam usaha membanteras penularan Covid-19.Bagaimanapun katanya, Warisan juga mahu menilai terlebih dulu isi kandungan jawatankuasa itu.“Jika hanya untuk cantikkan buku saja, tak guna,” kata ahli Parlimen Sepanggar kepada MalaysiaNow.“Seperti juga yang ditawarkan Muhyiddin dulu, dia kata bi-partisan, tapi beliau tidak pernah mendengar cadangan kami.“Perkara ini sama dengan Jawatankuasa Bebas Darurat yang tubuhkan PN, fungsinya pun kita tidak jelas, apatah lagi keperluan penubuhannya.”Sebelum ini, Ismail berkata jawatankuasa yang melibatkan pembangkang itu adalah pendekatan kerajaan untuk melibatkan semua pemegang taruh.Menurutnya, ia adalah bagi memastikan pemulihan negara berjalan seperti yang telah dirancang, seiring dengan semangat Keluarga Malaysia.


PRN Sarawak bukan keutamaan buat masa ini, kata Abang Johari

Pilihan Raya Negeri (PRN) Sarawak tidak menjadi keutamaan kerajaan Gabungan Parti Sarawak (GPS) buat masa ini dan ia memberi tumpuan kepada usaha untuk mengekang Covid-19 yang masih menjadi ancaman.Ketua Menteri Sarawak Abang Johari Tun Openg berkata keutamaan diberi untuk membendung Covid-19 memandangkan penyakit itu telah banyak mengorbankan banyak nyawa di Sarawak dan “harga setiap nyawa tidak dapat dinilai.”“Kerajaan GPS memberi keutamaan kepada usaha untuk memerangi Covid-19. Perkara-perkara lain seperti pilihan raya negeri dikemudiankan sehingga keadaan mengizinkan,” kata beliau dalam perutusan sempena Hari Raya Aidilfitri yang akan disambut esok.Menurutnya peningkatan kes penyakit itu sejak kebelakangan ini membimbangkan dengan Sarawak menjadi antara negeri teratas dari segi jumlah kes harian mengatasi negeri-negeri lain untuk beberapa minggu.“Keadaan yang agak terkawal sebelum ini dengan jumlah kes berada pada tahap dua angka bertukar menjadi keadaan yang mendatangkan keresahan kepada kita. SDMC (Jawatankuasa Pengurusan Bencana Negeri (JPBN) Sarawak) telah menerima kritikan awam,” katanya.Namun Johari yakin kritikan itu tidak akan mematahkan semangat ahli jawatankuasa berkenaan untuk terus melakukan yang terbaik untuk mengekang penularan Covid-19 dengan mengambil kira data dan faktor yang berkaitan.Menurutnya JPBN telah mengambil langkah untuk meneruskan Perintah Kawalan Diperketatkan (PKPD) di tempat-tempat berlakunya kes-kes jangkitan, sejajar dengan dasar “Jejak, Uji, Kuarantin, Sisih” yang didapati lebih praktikal.Kerajaan Sarawak juga, kata beliau, terus berusaha untuk mendapatkan bekalan vaksin mencukupi, termasuk melalui perundingan dan pemerolehan sendiri daripada pembekal dalam usahanya untuk menyelesaikan program imunisasi di negeri ini menjelang Ogos depan.“Di samping itu, kerajaan negeri juga perlu mendapat kebenaran kerajaan persekutuan untuk mewartakan hospital-hospital swasta sebagai pusat pemberian vaksin untuk mempercepatkan proses imunisasi khususnya di kawasan bandar,” katanya.Beliau berkata sambutan tahun ini akan menjadi kali kedua Aidilfitri dirayakan dalam keadaan yang terhad dari banyak segi, namun beliau percaya kekangan yang terpaksa ditempuhi tidak akan melemahkan iltizam umat Islam di negeri ini.“Kita faham, hasrat dan rasa hati untuk meraikan kemenangan (selepas sebulan menunaikan ibadah puasa) ini bersama ahli keluarga dan sahabat handai, namun dalam keadaan penularan wabak ini, ajaran agama mengajak kita agar memberi keutamaan kepada keselamatan nyawa dan kesihatan tubuh badan,” katanya.


Bos Puncak Niaga nyatakan hasrat masuk politik

Tokoh korporat Rozali Ismail menyuarakan hasrat untuk menyertai bidang politik melalui penubuhan parti baru bagi mewakili generasi peneroka terutamanya penduduk Felda.Pengerusi Eksekutif Puncak Niaga Holdings Bhd itu berkata hasrat itu timbul selepas mesyuarat agung tahunan Gabungan Wawasan Generasi Felda (GWGF) semalam, yang mengusulkan untuk persatuan itu mengkaji bagi menubuhkan “parti keluarga Felda se-Malaysia” yang akan menjadi suara dan naungan kepada masyarakat peneroka. “Usul ini akan dibawa ke majlis tertinggi pengurusan GWGF minggu hadapan kerana kita mempunyai 17 persatuan di bawah GWGF bagi membincangkan dengan teliti sama ada usul ini dapat dilaksana bagi kebaikan masyarakat Felda dan golongan buruh di Malaysia,” katanya kepada media. Beliau berkata parti yang dicadangkan itu lebih kepada berdasarkan parti buruh disebabkan majoriti penduduk Felda adalah golongan buruh dan penubuhannya bermatlamat untuk membela generasi buruh yang rata-ratanya berpendapatan rendah dan sederhana. “Saya rasa masalah yang dihadapi generasi Felda hari ini adalah disebabkan banyak program-program yang dilaksanakan untuk masyarakat Felda tidak menepati sasaran, seperti penyenaraian Felda yang gagal, cadangan penubuhan Felda sebagai Bank Makanan pun tidak terlaksana, malah pelaburan beratus juta ringgit di luar negara juga gagal,” katanya. Selain itu katanya terma dan syarat-syarat perjanjian tanam semula yang berat sebelah serta masalah buruh yang membebani masyarakat Felda gagal ditangani dengan baik menjadi titik tolak GWGF menubuhkan parti baharu bagi mewakili suara masyarakat peneroka.“Sebanyak 54 kawasan Parlimen merupakan kawasan-kawasan yang majoriti pengundi-pengundi adalah masyarakat Felda sendiri.“…dan saya sebagai Presiden GWGF telah diminta untuk bertanding terutamanya di kawasan yang saya telah bangunkan iaitu Felda Bukit Cerakah di Kuala Selangor yang kini dikenali sebagai Bandar Baru Puncak Alam,” kata Rozali yang dibesarkan di Felda Gedangsa, Hulu Selangor.


Azmin tolak spekulasi masuk PKR, minta jangan banding dengan Zuraida

Ahli Majlis Pimpinan Tertinggi Bersatu Mohamed Azmin Ali meminta semua pihak agar tidak membandingkan dirinya dengan Zuraida Kamaruddin yang berhijrah menyertai Parti Bangsa Malaysia (PBM).Azmin, yang juga menteri kanan perdagangan antarabangsa dan industri, berkata beliau akan terus berjuang dan memberikan perkhidmatan kepada rakyat bersama Bersatu.“Saya rasa tidak perlu bandingkan saya dengan orang lain kerana apabila saya pilih menyertai Bersatu, ia bukan paksaan malah saya menyertai parti ini kerana ia dekat dengan diri saya yang mahu parti yang progresif dan inklusif kepada semua.“Bersatu telah lakukan anjakan paradigma dalam perlembagaan parti yang membuatkan parti ini terbuka kepada semua kaum, jadi saya perlu pertahan dan perkukuhkan parti bersama kepimpinan Muhyiddin Yassin, saya juga akan beri tenaga serta sumbangan untuk kukuhkan Bersatu.“Saya juga yakin dengan dasar-dasar yang dibawa Bersatu sehingga boleh membantu negara keluar daripada kemelut dan krisis kesihatan, ekonomi serta politik akan membuatkan parti ini diterima rakyat pada pilihan raya nanti,” katanya kepada pemberita selepas melakukan lawatan kerja di Parlimen Balik Pulau hari ini.Azmin berkata demikian ketika diminta mengulas tindakan beberapa pihak membandingkan beliau dengan rakan sekutunya sebelum ini iaitu Zuraida yang meninggalkan Bersatu dan menyertai PBM pada 26 Mei lepas.Pada Ogos 2020, beberapa pemimpin PKR termasuk Azmin dan Zuraida, yang bergerak melalui badan bukan kerajaan iaitu Penggerak Komuniti Negara, mengumumkan keputusan menyertai Bersatu.Ahli Parlimen Gombak itu juga berkata beliau sedia bertanding di mana-mana kerusi yang ditetapkan oleh pucuk pimpinan Bersatu kerana patuh kepada keputusan parti.Katanya beliau telah melakukan segala upaya untuk membangunkan Gombak selain membina hubungan dan semangat kekeluargaan sejak sekian lama bersama rakyat serta yakin kawasan itu akan kekal di tangan Perikatan Nasional pada Pilihan Raya Umum Ke-15 (PRU15).Diminta mengulas spekulasi bahawa beliau akan kembali menyertai PKR selepas didakwa berjumpa dengan dua wakil parti itu di Hotel Sheraton, Petaling Jaya baru-baru ini, Azmin berkata perkara tersebut hanya spekulasi semata-mata.“Saya jumpa ramai orang, saya tidak ingat siapa saya jumpa, saya juga pergi banyak hotel. Nama pun spekulasi,” katanya.


Rumah kos rendah sempit dorong kanak-kanak lepak di jalanan

Tiada yang menarik untuk dilakukan pada musim cuti sekolah bagi Haris, seorang remaja berusia 15 tahun yang tinggal di sebuah unit pangsapuri kos rendah di Kuala Lumpur.Di sebalik tingkap biliknya di aras tujuh bangunan Program Perumahan Rakyat (PPR), Haris mendengar jelas suara girang kanak-kanak di unit kondominium berdekatan bangunan rumahnya yang seronok bermain di kolam renang.Berbeza dengan Haris, biliknya pula dipenuhi dengan barangan rumah seperti periuk belanga, almari pakaian dan aksesori kereta terpakai yang disimpan oleh ayahnya.Disebabkan ruang di dalam rumah yang terhad, bilik tidur Haris menjadi sasaran ibu bapanya meletakkan barang-barang tersebut.Adakah situasi seperti itu boleh menjadi bilik tidur kegemaran kanak-kanak?Adakah bilik tidur Haris sesuai dijadikan tempat bermesra dengan ibu bapa sambil menonton televisyen?Paling penting, mampukah Haris merasai nikmatnya berkasih sayang dengan ahli keluarga seperti mengucapkan selamat malam sebelum tidur dan mendapat privasi di biliknya dan adik beradik yang lain?Pada waktu malam pula, Haris bersama rakan-rakannya menunggang basikal ke Dataran Merdeka untuk melepak dan bersuka ria.Di situ, Haris dan rakan-rakannya menggunakan peluang yang ada untuk bermain dan menikmati masa mereka di luar rumah.Buat seketika, mereka terlupa akan kesempitan bilik tidur dan kesunyian isi rumah.Bilik tidur pengaruhi kanak-kanak  Satu kajian dilakukan oleh University College London (UCL) di United Kingdom pada tahun 2019 menyatakan ramai kanak-kanak menghabiskan masa di rumah mereka dan satu pertiga digunakan untuk berada di dalam bilik tidur.Di mata kanak-kanak, rumah adalah tempat kasih sayang bersemadi, kenangan tercipta, kegembiraan dan keselesaan ditemui.Tidak menghairankan bahawa psikologi dan pertumbuhan kanak-kanak sangat dipengaruhi oleh persekitaran bilik tidur mereka.Kajian itu menyebut, kanak-kanak yang tinggal di rumah kos rendah mengalami banyak masalah kesihatan mental berbanding yang menghuni rumah-rumah mewah.Kebanyakan mereka menghidap keresahan, kemurungan dan lembab dalam mengawal emosi.Kajian itu mendapati, keselesaan rumah dan kemudahan asas amat mempengaruhi tingkah laku dan emosi kanak-kanak sehingga satu tahap yang merisaukan.Bagaimanapun, ramai kanak-kanak di Malaysia yang senasib dengan Haris.Malah, ada yang kurang bernasib baik, tidak memiliki bilik tidur sendiri.Ini menyaksikan privasi kanak-kanak sudah dilucutkan sejak usia yang amat muda.Tidak menghairankan, kehadiran kanak-kanak dan remaja miskin kota amat mudah dikesan pada waktu cuti sekolah dan malam minggu di tempat-tempat tumpuan ramai.Ini menjadi petanda bahawa mereka benar-benar perlu keluar dari rumah buat seketika bagi memberi ruang untuk mengambil nafas baru sebelum kembali ke ruang yang sempit dan tidak selesa.Sebagai negara membangun, Malaysia mengalami pertumbuhan negara yang amat pesat.Penghijrahan ke kota  Keadaan ini menyaksikan penghijrahan besar-besaran dari luar bandar ke bandar mengakibatkan permintaan rumah semakin tinggi.Disebabkan itu, ratusan ribu unit rumah di bawah PPR dibina sebagai salah satu inisiatif kerajaan untuk memenuhi permintaan tersebut sejak awal tahun 1998.Bagaimanapun, reka bentuk dan seni bina rumah PPR seringkali menerima kritikan kerana saiz ruang dan lokasinya yang tidak menepati ciri-ciri psikologi kemanusiaan.Antara kelemahan yang dibangkitkan adalah kekurangan ruang penyimpanan yang menyebabkan penduduk gemar meletakkan barang-barang di kaki lima koridor sekali gus menghalang laluan sekiranya kecemasan berlaku.Jabatan Perumahan Negara (JPN) mempunyai reka bentuk standard untuk memastikan ciri-ciri asas kediaman untuk keluarga berpendapatan rendah dapat dicapai.Di Malaysia, kebanyakan unit perumahan PPR yang didiami siap dibina sejak tahun 2000.Ketika itu, JPN meletakkan saiz untuk setiap unit adalah dengan kadar 130 kaki persegi setiap seorang.Dengan 650 kaki persegi (60.38 meter persegi) untuk purata lima orang sekeluarga dalam satu unit rumah.Dari segi saiz, unit rumah PPR jauh lebih besar berbanding projek perumahan rakyat di Jepun dan United Kingdom sekitar tahun 1980-an di mana hanya peruntukan sebanyak 50 dan 62 kaki persegi setiap seorang.Selain itu, unit rumah PPR turut mempunyai saiz dan ruang kecil di bahagian dapur serta di ruang tamu menyebabkan ahli keluarga tidak boleh berinteraksi dengan optimum.Susunan dinding dengan bukaan tingkap yang minimum juga menghadkan pengaliran udara di dalam rumah.Ini mengakibatkan senario seperti budaya melepak dalam kalangan penduduk rumah kos rendah seperti satu acara dan aktiviti di hujung minggu.Mereka ini tidak memiliki akses kepada ruang yang lebih besar dan selesa untuk menikmati hidup setapak lebih baik disebabkan struktur rumah yang sempit dan tidak mesra.Pensyarah arkitek dan seni bina dari Universiti Teknologi Malaysia (UTM) Azari Mat Yasir berkata isu keluasan rumah kos rendah sememangnya sesuatu yang amat kompleks untuk dibincangkan.Katanya, tidak dinafikan, dari sudut pandang kepakaran arkitek turut mengambil kira ciri-ciri psikologi manusia terutamanya pembesaran kanak-kanak.“Tetapi, ruang yang banyak, besar dan luas itu biasanya tidak dapat disediakan dalam rumah kos rendah,” katanya kepada MalaysiaNow.Atas sebab itu, katanya, menjadi satu kelaziman untuk arkitek mengatasi masalah tersebut dengan menyediakan lebih banyak ruang awam yang boleh digunakan pakai oleh semua penduduk di kawasan perumahan sama.Berbeza dengan unit rumah kos sederhana, penghuni mungkin ada ruang laman yang luas dalam pagar atau kawasan rumah.Namun begitu, rumah kos rendah akan dibina taman permainan yang berdekatan dengan blok-blok rumah.Tambah Azari, pada dasarnya, jika sesebuah unit rumah tidak mampu mempunyai ruang permainan sendiri, maka ruang yang dikongsi patut disediakan.Bagaimanapun, seperti yang sedia maklum, tidak semua pemaju sanggup untuk menyediakan tempat-tempat tersebut disebabkan dua faktor utama;“Tiada siapa yang mahu bayar dan tiada siapa yang akan bertanggungjawab untuk menyelenggara.“Dan yang memburukkan keadaan ialah, sikap masyarakat kita sendiri yang tidak reti nak jaga harta benda awam yang dikongsi bersama.”


Lelaki lebih ramai bankrap berbanding wanita sejak 5 tahun lalu, kata menteri

Golongan lelaki lebih ramai diisytiharkan bankrap dengan 35,856 orang berbanding wanita seramai 13,254 orang sejak lima tahun lalu, kata Menteri di Jabatan Perdana Menteri Azalina Othman Said.
Dalam jawapan lisan di Dewan Rakyat hari ini, katanya, data yang dikutip dari tahun 2018 hingga 2022 oleh Jabatan Insolvensi sangat merisaukan kerana melihat kepada masa depan mereka yang bankrap akan memerlukan bantuan dana kerajaan untuk memulakan kehidupan yang baru.
Atas sebab itu, katanya, Kementerian Wanita dan Pembangunan Keluarga perlu melihat strategi dan langkah persediaan untuk membantu masalah tersebut ditangani dalam kadar segera.
Pada awal Februari lalu, Jabatan Insolvensi mendedahkan hutang pinjaman peribadi, sewa beli perniagaan dan pinjaman perniagaan yang gagal dilunaskan menjadi faktor utama menyebabkan rakyat Malaysia jatuh bankrap.
Ianya berdasarkan kepada kira-kira 49,133 kes kebankrapan yang ditadbir oleh jabatan tersebut sejak tahun 2018.
Mengikut statistik, sebanyak 42.24% atau 20,754 kes kebankrapan disebabkan pinjaman peribadi diikuti sewa beli kenderaan 14.39% atau 7,072 kes dan pinjaman perniagaan sebanyak 14.12% atau 6,936 kes.
Pada tahun lalu, sebanyak 5,695 kes kebankrapan ditadbir Jabatan Insolvensi, sedikit penurunan berbanding 6,554 kes yang dicatatkan pada 2021.
Pada 2020, jumlah kes bankrap yang ditadbir jabatan itu adalah 8,351 kes, 12,051 kes pada 2019 dan 16,482 kes pada 2018.
Selain itu, mereka yang berusia antara 35 dan 44 tahun adalah yang paling ramai diisytiharkan bankrap, iaitu 37.5% atau 18,454 orang, diikuti yang berusia 45 hingga 54 tahun sebanyak 25.95% atau 12,752 orang dan 25 hingga 34 tahun iaitu 20.97% atau 10,302 orang.
Dalam pada itu, Ahli Parlimen Kota Bharu Takiyuddin Hassan mempertikai strategi Jabatan Insolvensi dalam menangani isu tersebut kerana dilihat terlalu menghukum individu gagal membayar hutang khususnya golongan muda.
“Penjenayah rasuah berskala besar dipenjara 10 tahun atau lebih kemudian dibebaskan. Tetapi peminjam berskala kecil libat puluh dan ratusan ribu diisytiharkan bankrap sepanjang hayatnya.
“Ikut rekod, sebanyak 270,300 bankrap sehingga 2020 atau kira-kira 1,000 orang sebulan apabila OPR dinaikkan,” katanya ketika mencelah.
Azalina bersetuju dengan pernyataan tersebut mengatakan memang terdapat golongan masyarakat yang jatuh bankrap kerana menjadi mangsa keadaan.
Mereka itu, katanya, tidak mampu membayar hutang kad kredit, pinjaman kenderaan bahkan pinjaman peribadi untuk belanja perkahwinan.
Atas sebab itu, menurut Azalina, Jabatan Insolvensi aktif memikirkan tentang pendekatan di mana mereka yang menjadi mangsa boleh diberikan pelepasan secara automatik yang dibuat dalam keadaan yang lebih berihsan.
“Contohnya dalam kategori yang lebih umur 70 tahun yang mempunyai masalah kesihatan atau masalah cabaran fizikal.
“Mereka ini semua perlu diambil kira untuk diberikan pelepasan yang betul-betul secara automatik seperti yang berlaku dalam negara-negara di luar.”
Mengulas lanjut, beliau berkata usaha itu menjadi sukar apabila pihak pemiutang seperti bank masih boleh memberi bantahan kepada proses untuk melepaskan mereka yang bankrap.
“Itu sebabnya Jabatan Insolvensi melihat kepada cara yang lebih automatik dan lebih kepada (cara) perubahan zaman dari segi untuk melepaskan mereka itu.”
Tambahnya, sejak tahun 2018 hingga 2022, sebanyak 87,427 orang sudah dilepaskan daripada status bankrap melalui sijil pelepasan Ketua Pengarah Insolvensi (KPI).